text:
22
7 . EDUCACION DI CALIDAD Y CULTURA
Educacion di calidad y enseñansa formativo ta un derecho universal y constitucional den tur sociedad prospero, cual ta conduci na desaroyo social y crecemento economico di un pais. Educacion ta fortifica e recurso primario mas importante cu pais Aruba conoce, esta su hendenan. Tanto e alumno como e maestro merece di forma parti di un sistema di educacion unda excelencia, calidad y
desaroyo continuo ta e base di tur decision. Educacion ta e forma mas efectivo pa combati pobreza, problemanan social, criminalidad y pa trece desaroyo economico. Maneho ta dirigi riba menos dropouts y mas graduado.
Introduci un sistema di calidad: Strategia pa eleva calidad den Enseñansa y duna un estimulo efectivo den educacion:
• Duna Departamento di Enseñansa e maneho di nos Enseñansa bek, pa asina logra
“topdown effect”.
• Ekipa Inspeccion di Enseñansa pa por supervisa e calidad di enseñansa miho, mehora funcionamento di e departamento curicular y introduci un departamento di IT pa cuminsa e proceso di modernisacion di enseñansa y specialmente pa prepara e docente pa duna les den e era digital. Den e cuadro aki lo cambia leynan di enseñansa pa directivanan di scol por aplica Good Governance cu ayudo y sosten di Departamento di Enseñansa.
• Lo brinda mas asistencia social (mediante trahado social) na tur scol pa atende cu problemanan social y pa brinda mas siguridad na alumno y docentenan. Asina e docente lo tin mas tempo pa por duna les. Atencion special lo wordo duna na un maneho nacional riba “bullying”.
• Lo bin cu supervision y control di e crèchenan pa garantisa educacion di calidad for di edad ya di infancia y lo yuda mayornan cu no tin modo financiero, cu un ayudo social pa por paga e crèche.
• Lo percura pa mas uzo di digitalizacion den enseñansa preparatorio y percura cu e kleuter por goza di tur facilidad pa por move y pa tin un klas safe y atractivo.
• Lo incorpora den e forma di traha na tur scol un sistema di calidad. Lo implementa un
“Quality Assurance Program” (QAP) cu ta encera un proceso continuo unda a base di
“Key Performance Indicators” (KPIs) e scolnan ta wordo midi y evalua.
• Lo introduci un “Quality Inspection Program” (QIP) pa percura pa calidad halto di enseñansa.
• Lo bin cu un sistema efectivo caminda kehonan di mayornan, docente/cabesante ta wordo considera pa asina haci mehoracion a corto plazo.
23
• Den un fase hopi trempan lo identifica cua ta e muchanan cu tin un riesgo mas grandi di bira drop-out y conhuntamente cu otro instancianan (manera DAS) percura pa e guia y sosten necesario (haci uzo di trahado social). Tambe lo introduci proceduranan y facilidadnan pa mehora e guia y enseñansa na alumnonan cu problema di comportacion, por ehempel mediante “rebound school” y “summer school”.
• Un otro punto ta cu e ley di leerplicht lo ser implementa debidamente, locual no ta sosodiendo actualmente. Pues duna e daprtamento concerni e hermentnan necesario.
Maneho di idioma:
• Duna Papiamento su lugar mereci den enseñansa, banda di otro idioma. E maneho di idioma Papiamento lo wordo defini basa riba e resultadonan di e proyecto piloto “Scol Multilingual” na scolnan basico. Na momento di e implementacion di Papiamento na scolnan, lo aloca fondonan pa por realisa esaki. Den e maneho di idioma lo evalua introduccion di “prisma-project” pa tur mucha na tur scol basico.
Curiculo actualisa:
• Curiculo basa riba e habilidadnan necesario (“skill based”) pa por funciona den comunidad y mercado laboral.
• Introduci un curiculo nacional cu material interactivo y yamativo y textualmente na e situacion di Aruba, cu ta core di e nivel pre-escolar te na e nivelnan mas halto di enseñansa pa adulto. E curiculo mester refleha necesidadnan di siglo 21, na unda ta move di reproduccion di contenido, pa competencianan necesario den un mundo moderno cu ta entre otro: colaboracion, pensamento critico, comunicacion y creatividad.
• Cu e meta pa stimula identidad nacional, lo percura pa cultura, historia y derecho estatal di nos pais forma parti integral di nos curiculo escolar. Lo incorpora digitalisacion den e curiculo y tambe turismo y importancia di come y biba saludabel.
Di igual importancia, mirando e desaroyo riba tereno di informatica, lo introduci for di scol primario e materia di computer coding, habriendo asina mas e porta pa e futuro di nos muchanan.
Crea condicionnan:
• Tur mucha mester tin e mesun oportunidad pa haya educacion, sin discriminacion, mediante enseñansa gratis.
• Cumpli cu 7% di GDP dedica na enseñansa, 1% mas cu lo cual UNESCO ta pidi tur pais pa aloca, pa logra e meta: redobla e cantidad di graduadonan HBO y WO.
• Studia y actualisa leynan riba tereno di enseñansa, pa asina mas ta aplicabel na e necesidadnan actual y di e manera ey ofrece e base legal specifico pa innovacion.
24
• Amplia e asistencia social na scolnan y traha riba e conscientisacion cerca alumnonan tocante enseñansa civico dirigi riba conservacion di norma y balornan.
• Stimula un bon relacion entre scol y mayor, comunidad y instancianan cu ta sostene y maneha enseñansa (ouderenparticipatie).
• Lo stimula mas consulta y cooperacion entre sector laboral (DAO y DPL), sector di enseñansa (Diretie Onderwijs, EPI, EPB y OAA) y sector priva cu e meta pa mehora e conexion entre enseñansa profesional y mercado laboral. Esaki lo contribui na reduccion di desempleo bou di nos hubentud, mihor salario y trabou den e sector cu a studia p’e. Un metodo pa por logra esaki ta a traves di e “beroepskwalificatie”.
• Adicionalmente lo funda un instituto di formacion vocacional entre sector priva y sector publico unda lo crea programanan cu ta combina scol y trabou pa siña e hoben un ofishi pa cual tin un demanda grandi riba mercado laboral. Esaki ta comparabel cu loke na Hulanda ta conoci como “duale opleidingen”.
Amplia ayudo y sosten na docentenan:
• Recapacitacion y guia continuo y practico di Cabesante/Director- y maestronan segun nan necesidad y tambe desaroyo den enseñansa.
• Percura pa e docentenan tin e condicionnan necesario pa por eherce nan trabou manera debe ser y mantene tur scol preparatorio y basico na un cantidad maximo di 27 alumno pa klas (preferiblemente uza 22 alumno pa klas como norma).
• Percura pa tur scol tin WiFi gratis y materialnan pa duna les cu ta bay segun tempo manera digiboards etc.
• Duna participacion real na maestronan den mehoracion y innovacion den enseñansa atrabes di institucion “Medezeggenschapsraden” pa docente y alumnonan na unda tur voz ta importante.
• Duna mas atencion pa coaching, recapacitacion y cursonan di motivacion pa maestronan por motiva y inspira alumno, pa stimula e alumno pensa critico y creativo y haci atendencia y participacion na scol algo “fun” pa e alumno. E mucha mester bay scol cu placer.
• Tambe lo duna prioridad na upgrading di e nivel di Hulandes di tur docente.
• Percura pa tur scol tin un “zorgteam” (posiblemente cu trahado social) cu por asisti e maestro debidamente.
• Amplia e uzo di asistente di klas unda esaki ta rekeri. E asistente lo haya un educacion pedagogico/didactico. Tambe busca mas maestro pa reemplaso di un maestro cu ta malo.
Infrastructura escolar:
25
• Lo introduci pa tur scol un base infrastructural minimo, teniendo cuenta cu e cantidad di alumno, pa loke ta material, ekipo y facilidadnan (por ehempel cantidad di klaslokaal, cantidad di banki y stul pa cada klas, smart TV, cantidad di laptop, conexion di internet, cantidad di baño, grandura di area di recreacion y grandura di areanan cu sombra).
Ademas lo ehecuta den fase un plan pa instala airco na scolnan.
• Lo crea scolnan saludabel cu cantina cu ta bende cuminda saludabel y area di recreacion cu ta brinda oportunidad pa e alumno haci deporte y otro tipo di ehercicio.
• Mehora e infrastructura y haci mantencion structuralmente na scolnan, pa garantisa tur scol un edificio sano y moderno.
• Percura pa nos alumnonan y maestronan tin siguridad den nan ambiente social y emocional na scol, liber di droga, alcohol, sigaria, violencia y intimidacion.
• Amplia cupo na scolnan MAVO/HAVO/VWO, pa medio di construccion di un scol di MAVO y HAVO/VWO na Noord, y lo determina e necesidad y factibilidad di riba termino largo pa un scol MAVO na Paradera y uno den e area di Savaneta.
Enseñansa accesibel pa tur hende:
• Gobierno lo traha pa tur hende por gosa di nan derecho di por ricibi enseñansa pa asina nan ta exitoso den nan bida y contribui na e desaroyo di nos pais.
• Lo revisa e sistema di otorgacion di fiansa di estudio actual y dirigi esaki mas tanto posibel riba e necesidadnan riba nos mercado laboral y garantisando asina e studiante empleo na Aruba despues di su estudio, den e ramo cu el a studia.
• Yega na acuerdonan cu gobierno Hulandes pa establece un sucursal di DUO aki na Aruba mescos cu tin na Corsou, pa mehora e condicionnan di pago.
Reforma di Enseñansa:
• Amplia e cantidad di facultadnan tanto na EPI como na Universidad di Aruba y crea mas facilidad pa studia na Aruba mes. Nos mester focus riba nos scolnan/institutonan di enseñansa superior aki na Aruba mes y traha hunto cu universidadnan den exterior riba tereno di e-learning.
• Mester logra haya acreditacion internacional pa Colegio EPI como instituto na unda por finalisa un estudio cu un Associate Degree den tur ramo.
• Evalua un Bachelors Degree program den ramonan di estudio cu Universidad di Aruba no ta ofrece ainda, Por ehemplo bini cu un Bachelors Degree program den e rámonan di: Nursing [cuido medico] y “Information and Communication Technology, Civil
/Electrical /Industrial engineering
[bouwkunde/wertuigbouwkunde/informática/electrotechniek). Busca cooperacion riba e terenonan aki cu University of Curaçao y tambe institutonan na Hulanda.
26
• Digitalisa enseñansa; brinda formacion na docentenan na IPA pa prepara nan pa enseñansa digitalisa/ICT, e ramo cu ta brinda mas perspectiva pa futuro digitalisacion di enseñansa.
Orario di scol:
• Amplia e orario di scol cu materianan extracuricular manera arte, musica, arte visual, tecnologia y deporte den oranan di despues di merdia. Tambe lo siña e alumno con pa argumenta/debati, pa siña con pa defende su mes (pa alumnonan di scolnan basico) y lo facilita huiswerkbegeleiding. Reintroduci Olimpiada Inter escolar.
Mehora enseñansa special:
• Drecha, modernisa y pone airco den tur e scolnan di enseñansa special. Percura pa tur scol tin e material moderno necesario pa nan por duna les y pa nan por keda “up to date” cu curiculo apropia pa enseñansa special.
• Percura pa tur scol por tin e facilidad di un logopedista disponibel riba un base fiho y regular y facilita e proceso pa e hoben special por haya ayudo medico (specialista) unda ta nesesario.
• Percura pa tin un opvang pa e hobennan ora no tin les y/of despues di scol pa nan por haya arte, musica y deporte.
• Capacita y recapacita e maestro y asistente den enseñansa pa nan por brinda alumnonan di enseñansa special un miho calidad di enseñansa.
• Amplia e capacidad na e scolnan y ekipa e scolnan special cu maestro pa e grupo di alumnonan special, cu multiple deficiencia.
Stimula mayornan pa ta mas envolvi den e proceso di evaluacion y decision pa enseñansa special y duna nan (tambe) e guia necesario.
E enfasis di Gobernacion 2017-2021 ta pa trece innovacion den nos sistema di enseñansa pa prepara nos hobennan riba e economia di futuro. E meta principal ta mas graduado y menos drop-outs.
Docentenan lo haya e asistencia necesario, y infrastructura di scolnan lo haya atencion debido, pa garantisa cu tin cupo na scolnan pa tur studiante. Enseñansa lo bira accessibel pa tur studiante y ta considera introduccion di enseñansa gratis.
CULTURA
Tur pais desaroya y mayoria pais cu tin turismo como un di nan pilarnan principal di economia, tin un plan nacional di cultura bon stipula. Ta imposibel pa separa cultura di enseñansa, economia y turismo pa di tal forma salvaguardia nos herencia cultural. Aruba tambe tin su plan integral di cultura
“Integraal cultuurbeleidsplan”, cual lo wordo amplia, reforsa y modernisa. Esaki lo percura pa un integracion di un maneho cultural den tur ministerio.
27
Plan pa eleva e calidad y desaroyo di nos producto cultural:
• Promove actividadnan cultural den tur skol y skina di Aruba pa conscientisa nos pueblo cu nos cultura y identidad ta primordial, pa nos kere den nos mes y pa nos por sigui progresa como hende.
• Tene cuenta cu nos comunidad multicultural y duna oportunidad pa cera conoci tambe cu e cultura di e diferente paisnan cu un representacion na Aruba.
• Envolve henter nos comunidad multicultural, pa participacion di hoben y adulto den e proceso di cultura, sin importa nacionalidad y duna instancianan cu tin e tarea y responsabilidad pa desaroyo di cultura, un sosten financiero relevante, pa yuda implementa e maneho cultural di Aruba.
• Instala un Conseho di Cultura (Raad van Cultuur) cu mester revisa implementacion di e maneho cultural y duna feedback na Ministro di Cultura, Departamento di Cultura y directiva di organisacionnan gubernamental y no-gubernamental.
• Banda di nos Fondo Cultural UNOCA, lo sondea posibilidadnan nobo pa crea fondo pa sostene participacion cultural y lo duna un empuhe na esnan cu kier aporta na desaroyo di e “creative economy”. Aki lo duna prioridad na engrandece participacion di sector priva den actividadnan cultural creativo.
• Pa por engrandece y implementa conocemento di nos cultura y herencia cultural entre otro den enseñansa, lo percura pa conservacion, documentacion y digitalisacion di informacion cultural tanto di nos herencia tangibel como tambe nos tradicion y custumbernan. Esaki lo rekeri un cooperacion estrecho entre diferente departamento, manera Departamento di Cultura Aruba (DCA), Archivo Nacional Aruba (ANA) y Biblioteca Nacional Aruba (BNA).
• Institui un Comision Nacional cu amplio representacion pa publica e historia di pais Aruba, specialmente e lucha pa nos Status Aparte, riba base cientifico, cu lo wordo incorpora den curiculo na nos scolnan.
• Lo stimula traspaso di conocemento cultural basa riba informacion corecto entre bishitante y local respetando nos custumbernan como tambe creando un experencia autentico pa nos bishitante.
• Ademas tur partner den sector turistico lo wordo atendi riba nan responsabilidad pa percura cu cultura y identidad ta un aspecto fundamental den promocion di turismo.
Lo continua cu e plannan pa converti San Nicolas den e Capital Cultural di Aruba.
Cultura, ta parti di e fundeshi di un comunidad sano y desaroya. Un pueblo orguyoso y respeta ta un pueblo cu identidad fuerte, cu conoce su herencia cultural. Gobernacion
28
20172021 ta para firmemente pa reforsa posicion di sector cultural pa medio di prioritisacion, profesionalismo y oportunidad.
29
8. SALUD PUBLICO Y DEPORTE
SALUD
Un pais cu ta respeta su mes, mester brinda un cuido di salud digno na su
ciudadanonan. Prevencion ta e solucion pa cuido di salud y specialmente e costo di cuido di salud riba termino largo. Esey ta e motibo pa cual nos ta pone prevencion como pioridad number uno prome cu nos haci e cambionan necesario pa nos sistema di salud, alabes fortaleciendo nos cuido medico pa un y tur .
Puntonan di accion pa resolve problemanan di salud publico:
• Ehecuta Plan Nacional di Prevencion (PNP): Prevencion ta e solucion pa cuido di salud y especialmente e costo di cuido di salud riba termino largo. Esey ta e motibo pa cual nos ta pone prioridad na prevencion. Nos lo enfoca mas riba un plan di prevencion proactivo, na unda ta pone enfasis tambe riba educacion y informacion riba plannan di ehercicio (movecion) y nutricion (alimento saludabel). Alabes lo introduci un sistema di examen medico general (incluyendo chekeo dental) como parti di e pakete basico di AZV.
Ta importante den e momento di control preventivo pa tuma registro di datonan importante y acumula nan den un solo sistema electronico pa crea un base di dato di nos poblacion riba un nivel nacional (tambe ta inclui informacion di nutricion y estilo di bida).
• Mehora calidad di cuido medico: Lo implementa e “Landsverordening Kwaliteit in de Gezondheidszorg” cu ta contene normanan di calidad pa proveedornan di cuido y crea un asina yama “Gezondheids- en adviesbureau” cu e tarea pa garantisa calidad halto di salubridad pa nos comunidad. Ademas lo modernisa leynan pa proteha derechonan di pashent no solamente contra mal practica medico pero tambe contra mal servicio.
Tambe mester conscientisa e pashent mas riba su derechonan y inform’e di e camindanan cu e por cana pa cu keho contra un medico/specialista semper y cuando e pashent tambe ta cumpli cu su responsabilidad como pashent.
• Mas Enfermero, Dokter di Cas y Specialista: Pa cada ciudadano haya e oportunidad di un atencion medico specialisa y rapido, lo amplia e cantidad di enfermero y persona cu ta traha den e area di cuido y brinda nan condicionnan di trabao atractivo; lo stimula nos hobennan pa scoge e specialisacion aki. Na e momentonan aki riba cada 1500 pa 2000 pashent tin solamente un dokter di cas. E cantidad aki mester ser aumenta. Lo extende cuido medico cu profesornan den medicina of grupo di medico specialista for di exterior pa atende y/of opera pashentnan cu actualmente ta ser manda pa exterior pa haña cuido medico. Lo aumenta productividad di hospital pa locual ta laboratorio, röntgenafdeling y sala di operacion. Intencion ta pa pone e salanan di operacion funcional durante 12 ora pa dia, haciendo nan mas productivo y asina duna atencion na mas hende posibel durante un dia.
30
• Mediconan Yiu di Tera: Despues di un reevaluacion debido lo implementa e
“Landsverordening Beroepen In de Gezondheidszorg” (ley di BIG). Reconocimento y aprecio pa nos profesionalnan Arubiano den area di salud cu a studia den Region, Merca y Europa. E profesionalnan aki den area di salud ta importante pa inclui den nos sistema di salubridad actual pasobra nan ta bay reforsa e cuido medico en general. Nan inclusion den e sistema di salud lo contribui na reduccion den e lista largo di espera pa medicina general, medicina familiar y medicina specialisa.
• Mehora funcionamento di Aseguro Medico General (AZV): Lo haci un evaluacion completo di e organisacion, maneho y proceduranan di AZV pa wak unda y con por mehora su funcionamento y servicio. Den e cuadro aki mester bin solucion pa cierto condicionnan cu ta rekeri atencion mas specifico manera entre otro autismo y ADHD, y tambe pa enfermedadnan no comun (“rare diseases”) cu por lo general ta rekeri tratamento largo y costoso den exterior. AZV lo mester dedica su mes exclusivamente na su tarea, esta promove salud y maneho di e fondo y contract di e mediconan y otro proveedornan di cuido. Inspeccion di Salud lo ser reevalua pa eherce e control necesario den e area di salud aki na Aruba pa garantisa un bon cuido di salud.
• Seguro medico priva: Mester habri e posibilidad pa seguronan priva por opera den mercado pa trahadornan stranhero. Tur trahador cu ta bin di afo mester ta sigura door di nan doño di trabao via seguronan priva cu un pakete di cuido cu ta por lo menos igual na e pakete basico di AZV. Esaki lo ser incorpora den e maneho di admision y lo tin un impacto positivo riba control di gasto di AZV.
• Restructura IMSAN: Lo restructura IMSAN den un centro specialisa den tratamento di malesanan cronico no transmisibel cu su propio Medical Research Center y lo ekipe na su maximo capacidad pa por funciona como un hospital.
• Decentralisacion: Lo promove descentralisacion di cuido medico (clinicanan competitivo) y habri mercado unda cu e pashent por tin mas escogencia.
• Cuido Medico pa nos grandinan: Lo cuminsa pa separa cuido di salud di nos grandinan di cuido di salud general. Esaki ta bay trece mas atencion y dedicacion pa cuido medico pa nos grandinan. Lo prepara un Plan Nacional pa enfrenta e aumento drastico di esnan cu ta sufri di “Neuro Cognitive Disorders”.
• Salud Mental: Gobierno ta reconoce cu salud mental ta importante. Ta necesario pa expande cuido di enfermedad mental y amplia capacidad di cuido pa e pashentnan aki.
Lo haci un analisis pa determina e demanda y necesidad pa servicio psychiatrico y amplia PAAZ conforme resultado di e analisis menciona. Adicionalmente, consulta psicologico lo bira parti di e pakete di AZV y lo conscientisa y educa e poblacion riba problema mental.
Mester percura tambe pa bin un sinergia entre psycologia y psychiatria.
31
• Reintroduccion di medicamentonan no-generico di marca pa tratamento di pashentnan cu enfermedadnan cronico manera diabetes y hipertension, entre otro vertigo, mareo y desequilibrio, cu mester haci uzo di remedinan no-generico pa asina garantisa e salud.
• Medicina alternativo: Lo implementa e proceso pa legalisacion di cannabis medicinal. Mester tin e oportunidad cu e pashent por scoge pa medicina alternativo, entre otro cannabis medicinal, cu a mustra avancenan grandi den area di epilepsia, anorexia, glaucoma y maneho di dolor cronico.
• Medicina experimental: Lo instala un comision cu lo ta encarga pa inventarisa na ki forma lo por duna pashentnan di Aruba cu ta sufri di cancer of un malesa cronico serio acceso via programanan academico na remedinan prometedor den fase di desaroyo (“early access programs”).
MANEHO PA COMBATI DROGADICCION
Comunidad di Aruba visualmente por a nota cu e problematica di drogadiccion a conoce un crecemento espantoso. Nos ta convenci cu e ayudo ofreci mester ta den diferente fase.
Nos ta tuma e problematica aki hopi na serio y mester contraresta esaki di tur angulo y tur nivel. Di acuerdo cu recomendacion di Nacionnan Uni nos lo dedica 1.5% di nos presupuesto nacional na crea e infrastructura adecuado pa preveni y combati drogadiccion.
Nos lo contraresta e problematica riba diferente nivel:
• Nos ta considera drogadiccion como un enfermedad y lo trata esaki tambe como tal.
Prome cos cu lo ser haci ta, trece esaki bek bou Ministerio di Salud pa asina decriminalisa drogadiccion. Consulta y tratamento serca instancianan specialisa lo bira parti di e pakete di AZV.
• Nos lo rebiba y reintroduci e Nationale Drugsraad (Conseho Nacional pa Asuntonan di Droga) riba un plano mas halto hunto cu e “Coördinatiebureau Drugsbestrijding” y tur entidad cu tabata resorta bou di esaki. Coordina e maneho interministerial, interdepartamental;. Tambe lo reestablece nos lasonan interinsular, regional y internacional.
Prevencion:
Prevencion lo sosode riba diferente nivel y nos lo hiba esaki riba un nivel mas halto pasobra nos ta convenci cu prevencion ta e yabi pa evita cu e grupo di adicto lo crece.
32
Nos lo instala a corto plazo un grupo di trabou di profesional pa revisa e curiculo cu a wordo desaroya pa Fundacion Anti Droga Aruba (FADA) mas cu dos decada pasa pa despues introduci y implementa esaki.
Tambe lo forma un grupo di profesional pa desaroya un curiculo pa scolnan secundario y percura pa esaki keda introduci y implememta.
Rehabilitacion:
• Nos lo percura pa un biaha mas e cadena di cuido den adiccion lo ta e ehempel pa cuido aki na Aruba, manera esaki tabata. Iniciativa priva, iniciativa publico lo wordo reenforsa.
E cadena di cuido lo mester trece cu ne, cu esaki lo para e proceso/ciclo di
degeneracion mental, spiritual, social y dependencia total cu adiccion ta trece cu ne. E cadena di cuido mester guia e adicto for di riba caya te na un ciudadano respeta y productivo den nos comunidad.
• Nos lo reintroduci y actualisa e plan di maneho macro, e asina yama “zandlopermodel”.
Nos lo educa y emplea profesionalnan den e ramo y percura pa tur material y espacio pa nan por traha na un forma respeta y profesional. Lo mester introduci un curiculo specifico na tanto Colegio EPI (sector di cuido), como na Universidad
(“FAS/sociaal/maatschappelijk werker”) pa e profesionalnan por brinda e guia y tratamento cu cada adicto mester.
• Nos lo reintroduci e Opleiding pa Verslavingszorgtherapeut conhuntamente cu nos institucionnan Educativo Profesional y banda di e opleiding specifico aki, tambe lo tin her-, om- y bijscholing di profesionalnan trahando y cu regularmente lo ta den contacto cu e grupo di adicto.
• Nos lo adapta leynan na unda esaki ta necesario y percura pa ta creativo pa di e manera ey por brinda ayudo na e grupo di adictonan. Lo utilisa leynan di e Codigo Civil te cu e Codigo Penal, manera “Strafrechtelijke Opvang Verslaafden” (SOV).
• Manera recomenda pa United Nations Office for Crime and Drug Program, gobierno lo crea un plataforma pa tur departamento di gobierno cu ta trata cu e problema di adiccion.
E gobernacion 2017-2021 ta consciente cu riba cuido di salud no tin prijs, y cu mester trece e cuido mas cerca di e pashent. Temponan di espera mester wordo corta na un minimo, y nos dokternan studia den region mester por ser incorpora den e sistema di cuido medico pa por traha na Aruba. E gobernacion 2017-2021 ta consciente cu mester enfoca mas riba prevencion, cu ta e unico solucion riba termino largo pa e gastonan halto den cuido di salud. Den esaki lo encamina e proceso pa legalisacion di cannabis medicinal. Nos grandinan lo haya un cuido digno, como muestra di agradecimento pa a construi nos pais.
33
DESAROYO DI DEPORTE
Gobernacion pa e periodo 2017-2021, tin como meta pa stimula un bida sano y activo bou di henter nos poblacion. Den e cuadro aki gobierno lo enfoca riba profesionalisacion di nos sector di deporte, promocion di deporte riba tur nivel (escolar, recreativo y competitivo), mehoracion di accesibilidad di facilidadnan deportivo y conscientisacion riba e importancia di deporte pa nos salud.
• Profesionalisacion di nos sector di deporte: E prome paso lo ta pa restructura y profesionalisa Instituto Biba Saludabel y Activo (IBISA) pa e instancia aki por duna mas atencion y enfoke na desaroyo di nos sector di deporte. Prome tarea di IBISA “estilo nobo” lo ta pa formula un plan di maneho integral pa deporte cu envolvimento y participacion di tur stakeholder. Ademas lo institui un “Sportraad” consistiendo di representantenan di stakeholders, cual lo tin e tarea di duna gobierno conseho riba tereno di deporte. Considerando e importancia di e trabou di boluntarionan (dirigente, referee, trainer, coach, etc.) pa desaroyo di deporte, lo introduci un programa pa reclutamento, formacion, motivacion y recapacitacion di boluntarionan di deporte.
• Aumento y prioritisacion di fondo: Lo crea un Fondo Nacional di Deporte (FND) cu e meta pa atrae, canalisa y aloca na un manera transparente, husto y segun prioridad, recursonan financiero necesario pa sector di deporte. E prioridadnan lo ta basa riba e plan di maneho pa deporte.
• A base di e actividadnan deportivo depues di orario di scol, lo stimula hobennan pa afilia nan mes na organisacionnan deportivo pa por sigui desaroya nan mes den deporte recreativo of competitivo organisa.
• Deporte competitivo: lo enfoca riba desaroyo di e disciplinanan deportivo cu tin mas potencial pa mehora e nivel competitivo pa asina nos deportistanan por ta mas competitivo riba nivel internacional. Den esaki desaroyo di talento ta fundamental hunto cu guia profesional. Lo crea becanan pa deportistanan prometedor y di alto rendimento y lo aloca fondonan special for di e FND pa e deportistanan aki por tin e base y sosten necesario pa por competi na nivel internacional.
• Activa Centronan di Bario pa brinda recreacion sano pa chikito y grandi, cu programa di beca deportivo y cultural den bario.
• Construi canchanan multifuncional den diferente bario.
• Traha riba mas camindanan pa cana, core y core bicicleta.
• Promove movecion pa grandinan bou encargo di personanan diploma.
34
• Pa desaroyo di deporte ta necesario pa inverti den facilidadnan y ekiponan deportivo moderno y mantencion continuo. Mirando cu deporte mester ta accesibel pa tur hende, lo percura tambe pa facilidadnan y guia pa gruponan special (60-plussers y personanan cu limitacion fisico y/of mental).
Puntonan di atencion pa rebiba deporte escolar:
• Brinda scolnan mas material pa por practica deporte y movecion, ademas di un gymzaal adecua.
• Mester tin suficiente docente di deporte pa duna les na tur scol.
• Reintroduci Olimpiada Escolar y promove tur scol pa participa den esaki.
• Restructura instituto deportivo IBISA y dividi esaki den dos seccion: seccion di deporte escolar y seccion pa salud y movecion sano, pa asina duna mas atencion na deporte escolar.
• Scolnan mester bay hunga un papel importante den movecion y comemento saludabel.
Mester crea un curiculo pa esaki. E speelplaatsnan mester tin e infrastructura pa tin diferente weganan cu hobennan por hunga den pauze.
• Mehoracion y structuracion di organisacionnan, cursonan pa coachnan.
Nos ta convenci cu e puntonan di accion cu nos a enfoca riba nan lo resulta den un bon plan di maneho cu lo sostene y stimula sector deportivo en busca di un desaroyo positivo y continuo pa tanto nos hobennan como pa adulto na Aruba.
35
9. TURISMO Y TRANSPORTE
TURISMO
Pa loke ta sector turistico, lo intensifica e maneho dirigi riba mehoracion di e calidad di e producto y servicio pa asina por atrae mas turista cu un poder di compra halto y ofrece productonan atractivo pa logra un aporte mas grandi na nos economia.
• Lo percura pa duna un impulso nobo na revitalisacion di centro di Oranjestad, creando mas posibilidad pa actividad di restaurant/café cu por haci uzo di acera publico y edificionan existente. Den consulta cu stakeholders lo formula y ehecuta un programa cu e meta pa aumenta e calidad di tur tienda y boutique, cu enfoke riba calidad di servicio, mercancia y edificio, pa asina nos por converti Caya Betico Croes den un “prime shopping street” pa nos localnan y bishitantenan.
• Lo duna prioridad na desaroyo di “Welness Tourism”, introduciendo e leynan necesario y e condicionnan pa esaki ta atractivo pa esnan cu ta desea di inverti den e sector aki.
• Lo introduci un paro riba construccion di hotel y condominio (un moratorio cu base legal), cu excepcion pa “upscale boutique hotels” Pariba di Brug y percurando cu esaki no ta afecta negativamente e trankilidad den e areanan residencial y nos naturalesa y medio ambiente.
• Lo sostene e desaroyo di e asina yama eco-turismo sostenibel. Esaki kiermen un desaroyo turistico cu ta den harmonia cu nos naturalesa y cu nos cultura local.
• Dirigi esfuerso pa atrae bishitantenan cu ta gosa di mas entrada resultando den bishitantenan cu ta gasta mas den nos economia y desaroya diferente “niche” markets pa Aruba.
• Studia posibilidad di destinacion emergiendo relata na conexionnan aereo disponibel incluyendo paisnan den Europa y Latino America.
• Impone medidanan di siguridad den areanan frecuenta pa nos bishitantenan pa garantisa un miho siguridad, incluyendo mas of mihor iluminacion y uzo di camara di siguridad y vigilancia.
• Lo sigui amplia e mercado di turismo crucero fomentando yegada di barconan mas moderno y luhoso. Den e cuadro aki lo bay traha riba nos wafnan pa preparanan pa por ricibi e mega cruceronan.
36
E enfoke di e maneho di gobierno lo keda dirigi riba mehoracion di e calidad di e producto y servicio pa asina por atrae mas turista cu un poder di compra halto y asina logra un aporte mas grandi na nos economia.
TRANSPORTE
• Lo mehora conexion y transporte aereo, maritimo y terestre pa asina nos sector di transporte por contribui y sostene optimalmente desaroyo socio-economico.
• Lo percura pa un transporte publico confiabel riba termino largo cu lo soluciona e problema di congestionamento den trafico debi cu tin hopi auto na Aruba. Pa logra esaki mester amplia e rutanan, mester tene e gastonan pagabel y mester brinda esnan di menos recurso, e oportunidad pa transporte na prijs reduci.
• Den consulta cu stakeholders lo formula y implementa un plan strategico di mobilidad. Punto di salida principal ta cu tur districto y bario mester conta cu servicio di transporte publico confiabel y punctual cu ta cumpli cu necesidad di nos comunidad. Pa por logra esaki lo revisa y optimalisa e rutanan di transporte publico y lo percura pa un solucion definitivo pa problemanan financiero di Arubus pa e compania por enfoca riba mehoracion di servicio na comunidad.
• Lo modernisa nos leynan di transporte publico y reforsa Departamento di Transporte Publico (DTP) pa elimina e fenomeno di taxista pirata y tur otro incumplimento cu regla na un forma efectivo.
• Mehora servicio di nos wafnan y aeropuerto. Lo haci uzo di waf na San Nicolas y Playa atrobe, pa importacion di carga (chikito/roll-on-roll off). Den cooperacion cu nos partnernan den Reino Hulandes nos lo habri e mercado di transporte maritimo y busca manera pa importa producto for di otro sitionan (area portuario) na Estados Unidos, pero tambe for di Venezuela, Colombia, Panama y Republica Dominicana.
• Lo implementa e rapport “Maritieme Toekomst van Aruba” (MTA) cu e meta pa engrandece importancia di sector maritimo pa nos economia y sigura uzo safe di nos awanan y sin afecta nos medio ambiente marino. Den e cuadro aki lo duna atencion special na promocion di registracion di barconan di cual e doñonan ta di exterior. Tambe lo continua y finalisa e proceso di independisacion di Directie Scheepvaart Aruba (DSA).
• Lo stimula y incentiva iniciativanan priva pa sigura conexionnan aereo rendabel y competitivo entre e islanan. Ademas lo sostene proyecto di fast ferry entre e islanan Aruba, Corsow y Boneiro (ABC), cu e port of call di Aruba situa na San Nicolas. Fuera cu e proyecto aki lo duna un empuhe grandi na economia di San Nicolas, e ta crea oportunidadnan comercial nobo pa nos pais y oportunidadnan nobo pa conhuntamente promove e islanan ABC como un destinacion turistico.
37
AVIACION CIVIL
• Aruba Airport Authority a traha un plan di inversion 2016-2030 cu e meta pa riba un base continuo y den fase aumenta capacidad di nos aeropuerto y sigui mehora e facilidadnan, operacion y servicio di nos aeropuerto. Lo sostene e plan di inversion aki y lo coopera y facilita su implementacion.
• Na 2018 ICAO (International Civil Aviation Organization) lo audit Aruba. P’esey mes ta importante pa nos leynan di aviacion ser actualisa conforme reglanan y rekisitonan di ICAO. Aunke den practica nos pais ta cumpli debidamente cu reglanan di ICAO, asina mes nos lo actualisa nos leynan pa refleha esaki. Teniendo cuenta cu e audit menciona, lo reforsa nos Departamento di Aviacion Civil (DAC) pa esaki por cumpli optimalmente cu su tarea di supervisa nos sector di aviacion.
• Lo laga traha un estudio di factibilidad pa sondea e posibilidad pa haci Aruba un centro pa entrenamento pa piloto den region. Tambe pa un centro di distribucion pa piezanan di avion den region.
• Sostene plan di inversion pa loke ta servicio di trafico aereo y elimina mas pronto posibel e atraso di inversionnan den ekipo y sistema di servicio di trafico aereo cu e meta pa mehora “safety” y capacidad di nos espacio aereo y mehora e calidad di servicio.
Conforme e plan di inversion 2015-2020 di ANSA NV, cual ta encera entre otro cumpra y instala un sistema moderno di “surveillance” (radar) cu ta aumenta e nivel di seguridad di nos espacio aereo considerabelmente y a cuminsa duna servicio di radar. E siguiente paso ta pa Aruba expande su espacio aereo pa asina mehora e fluho y eficiencia di trafico aereo mas ainda y consecuentemente lo inicia negociacionnan cu gobierno di Hulanda y Corsou pa expande espacio aereo di Aruba.
E facilitacion di tanto transporte publico en general como e cuadro infrastructural pa transporte aereo y maritimo ta keda un tarea di gobierno. Esaki pa garantisa medio di transporte publico eficiente y confiabel pa pueblo. E meta principal ta pa mehora conexion y transporte aereo, maritimo y terestre pa asina nos sector di transporte por contribui y sostene optimalmente desaroyo socio-economico
38
10. COOPERACION DEN REINO Y NA NIVEL INTERNACIONAL
Den nos relacion cu Reino, Statuut ta brinda suficiente espacio pa sigui traha cu e otro paisnan den Reino a base di respet mutuo, den forma constructivo cu e pensamento pa hiba nos pais y Reino Hulandes padilanti. Den cuadro di esaki lo tene cuenta cu e realidad di nos limitenan, nos posicion geografico y situacion geopolitico di nos region.
Nos ta kere firmemente den un bon relacion den Reino, basa riba tres principio fundamental:
1. Un relacion a base di respet mutuo, principalmente respetando nos autonomia;
2. Un relacion a base di madurez;
3. Un relacion na unda cu nos ta traha cu otro, sostene otro y coopera cu otro tur caminda cu ta posibel den relacionnan internacional.
Gobierno lo traha cu demas partnernan den Reino a base di cooperacion mutuo y unda ta posibel encamina proyectonan hunto cu ta beneficia otro, riba tereno di energia, husticia, aviacion civil, transporte maritimo, cuido medico, enseñansa, servicio di migracion y aduana. Tambe ta evalua e posibilidad di un union aduanero.
• Den e prome seis lunanan di gobernacion nos lo plantea un maneho di admision hopi mas flexibel pa nos conciudadanonan di nacionalidad Hulandes, sin importa nan pais di nacemento of nan pais di procedencia. Lo adapta nos leynan aplicabel di tal forma cu nos ta crea uniformidad mas tanto posibel cu e legislacion encuanto admision existente na Curaçao, Sint Maarten y e islanan BES.
• Nos lo habri e dialogo cu nos partnernan den Reino Hulandes pa cambia e ley riba nacionalidad Hulandes bek na lo cual e tabata promer cu e palabracion haci na aña 2010, cual tabata tin como consecuencia cu pa haya nacionalidad di Reino Hulandes, papia y domina e lenga Hulandes a bira rekisito primordial. Promer cu 2011 e ciudadano por a scoge entre Papiamento, Hulandes, Ingles of Fries, cual nan tur ta lenga oficial reconoci den Reino Hulandes.
• Ta importante pa mas lihe posibel introduci atrobe e Conseho di Cooperacion Ministerial (MSR) cu Curaçao y Sint Maarten.
• E gobierno saliente a crea un “Bureau Europese Zaken” y saca e maneho geopolitico y huridico pa cu Comunidad Europeo for di Departamento di Relacion Exterior y e maneho di desaroyo y cooperacion economico for di Departamento di Asunto Economico, Comercio y Industria. Consecuencia di esaki ta entre otro cu Aruba a perde participacion den e ultimo fondonan di desaroyo ( EOF-fondsen) di Comunidad Europeo.
Den gobernacion 2017-2021 lo percura pa Aruba bin na remarke pa e siguiente fondonan
39
di EOF y lo haci e reorganisacion, centralisacion y restructuracion necesario di e departamentonan concerni pa yega na un maneho uniforme y proactivo.
• Den cooperacion cu nos partnernan den Reino nos mester trata di yega na un maneho y acercamento comun den relacion cu nos paisnan bisiña manera Colombia y Venezuela. Alabes un relacion maritimo mas estrecho cu Panama y Colombia ta necesario pa baha gasto di importacion. Nos lo cuminsa participa atrobe den encuentronan regional riba tereno di salud publico, labor, energia, turismo, deporte, educacion, transporte maritimo y aviacion, pa a base di esfuerso mutuo por yega na progreso y bienestar di nos ciudadania.
Nos ta kere den un Aruba como parti di Reino, cu un bon relacion den Reino, cu respet pa nos Status Autonomo y e boluntad mutuo pa coopera cu otro. Alabes nos kier mira un Aruba cu tin tur posibilidad pa desaroya economicamente y financieramente, a base di su propio esfuersonan den relacionnan internacional.
40


c: text/html

text:
WILLEMSTAD – Ayera tardi Wardakosta a señalá un kontakto sospechoso na altura di Piscaderabaai. Despues di detekshon akí, e Sentro di Operashon Marítimo di Wardakosta mes ora a dirigí un boto patruyero Metal Shark den direkshon di e boto sospechoso.
Na yegada di e boto patruyero na Piscaderabaai, e boto di piskadó lokal a keda guiá pa e pir di Wardakosta. Na yegada na e pir e ofisialnan di Wardakosta huntu ku Duana a listra e boto. Na bordo di e boto di piskadó lokal a enkontrá mas o ménos 550 kilo di kokaina. E droga i e dos hòmbernan, di kua un Kurasoleño i un Boneriano, a keda entregá na Kuerpo Polisial di Kòrsou. Entretantu e droga a keda destruí. NOTA: E texto ta scirbi den Papiamento fonetico di Corsou.

robotstxt: allowed

filter: keep


text:
Segun un comunicado di ‘Sindicato Medico Nacional di Seguridad Social’ di Peru, nan a publica cu un grupo di dokter di Peru a declara welga di hamber, exigiendo mas inversion den e sector di salud y rechasando e maneho di e pais durante e pandemia cu awo ta aumentado e caso di coronavirus.
E grupo aki ta protestando dilanti e Ministerio di Trabou di Peru, unda cu e grupo a cuminsa e welga. Fiorella Molinelli, president di e Seguro Social di Salud di e pais no a duna informacion di e demanda.
Actualmente e ta lidera e esfuerso e gobierno pa adapta e centro di Covid-19 di salud y aislamento temporal pa combati e propagacion di e virus.


text:
Desde 1930, cada cuater aña FIFA ta organisa e torneo pa e Copa Mundial di futbol di seleccionnan nacional masculino. Excepcionnan tawata 1942 y 1946, ora pa motibo di e segundo guera mundial a cancela e torneo. Durante e 20 torneonan cu a tuma luga, ocho diferente pais a logra gana e Copa Mundial.
Brasil
Brasil ta lidera mundo den cantidad di biaha cu nan a logra gana Copa Mundial. Brasil a gana e copa cinco biaha: na 1958, 1962, 1970, 1994 y 2002. Brasil tambe a sali na di dos luga na 1950 y 1998. E Brasilero Edson Arantes do Nascimento, miho conoci como Pelé, te ainda ta e unico futbolista cu a forma parti di tres seleccion cu a gana e Copa Mundial.
Pa Copa Mundial 2018, Brasil tin e presion di reestablece su mes como pais dominante den Copa Mundial, considerando cu nan titulo mas recien tawata 16 aña pasa. Tambe nan a wordo elimina for di Copa Mundial 2014, perdiendo 7-1 contra Alemania, cual ta e team cu e aña aki lo purba iguala Brasil den cantidad di titulo.
Alemania y Italia
Ambos Alemania como Italia a bay cu e titulo di campeon mundial cuater biaha. Alemania a logra esaki na añanan 1954, 1974, 1990 y mas recien na 2014. E cuater titulonan aki a wordo logra den mita di e biahanan cu Alemania a yega e wega final. Na añanan 1966, 1982, 1986 y 2002 Alemania a termina na di dos luga.
Italia a bay cu e titulo na añanan 1934, 1938, 1982 y 2006. Na aña 1970 y 1994 Italia a sali na di dos luga.
Argentina y Uruguay
Ambos di e dos paisnan Sur Americano aki a logra e titulo maximo dos biaha. Argentina a logra esaki na 1978 y 1986, mientras cu na tres ocacion nan a perde e wega final y termina na di dos luga (1930, 1990, 2014). Kisas e wega mas memorabel na 1986 no tawata e final (cual Argentina a gana 3-2 di West Alemania) sino e wega entre Argentina y Inglatera den cuarto final. Durante e wega aki, Diego Maradona a hinca dos gol famoso. E prome gol tawata uno contra regla, pa motibo cu Maradona a dal e bala den gol cu su man. E referee no a ripara y e gol a wordo conta como valido. E gol aki ta conoci como ‘the hand of God’.
Algun minuut despues di e gol hinca cu man, Maradona ta score un segundo gol memorabel, pa cual ela pasa como cinco hungado di Inglatera cubriendo mita veld cu e bala.
Actualmente Argentina tin e futbolista cu hopi hende ta considera e miho hungado di mundo: Lionel Messi. Despues di a perde e wega final na 2014, Argentina ta spera di bay cu e copa despues di 32 aña.
E hungado di Uruguay mas conoci actualmente ta e teammate di Lionel Messi na FC Barcelona, Luis Suárez. Suárez tambe ta conoci pa a usa su man durante Copa Mundial, pero contrario na Maradona, Suárez a usa su man pa preveni un gol contra, pa cual ela haya un carchi cora. E seleccion nacional di Uruguay lo competi pa gana e copa despues di 68 aña. Uruguay a sali campeon na 1930 y 1950.
Francia, Inglatera, Spaña
Cada un di e tres paisnan Europeo aki a gana e copa 1 biaha. Francia na 1998 (y di dos luga na 2006), Inglatera na 1966 y Spaña na 2010.
Hulanda
Di tur e paisnan cu nunca a gana un Copa Mundial, Hulanda ta e pais cu a sali di dos luga mas hopi. Na 1974, 1978 y 2010 Hulanda a perde e wega final. Hulanda no a cualifica pa Copa Mundial 2018 y lo mester warda te 2022 pa un siguiente oportunidad pa logra gana nan prome Copa Mundial.
Femenino
Futbol no ta un wega pa homber so. Desde 1991 tambe tin un Copa Mundial pa seleccionnan nacional femenino, cual tambe ta wordo organisa pa FIFA cada cuater aña.
Di e shete torneonan di Copa Mundial cu a tuma luga te ainda, Merca a sali campeon na tres ocasion: 1991, 1999 y mas recien 2015. Merca a sali na di dos luga na 2011.
Alemania a bay cu e Copa Mundial femenino na dos ocasion: 2003 y 2007. Na 1995 Alemania a sali di dos luga.
Noruega a bay cu e copa na aña 1995 y a sali na di dos luga na 1991. Hapon a gana na aña 2011 y sali na di dos luga na 2015.
E siguente Copa Mundial femenino lo tuma luga den aña 2019.


text:
Durante e reunion publico den Parlamento diaranson mainta pa trata e tematica di frontera cu Venezuela, Prome Minister Evelyn Wever-Croes a duna un splicacion di e maneho di e comision cu ta encarga cu e tema aki. Mirando cu e crisis na Venezuela ta escala na nivel di crisis, a instala e comision cu tin e tarea tambe pa conseha Gobierno riba esaki.
Prome Minsiter a indica cu comision a duna Gobierno e conseho pa mantene e frontera cera principalemente pasobra ainda ta na mesa di deliberacion y tambe pa motibo di e riesgonan cu tin. Gobierno ta haci esaki a traves di un Landsbesluit cu ta saca cada tres luna of menos. E ultimo conseho tabata pa prolonga ciera pa tres luna te na fin di aña. Pero si keda cla cu palabracionnan prome, por haci cambio y habri frontera.
COMISION:
E comision ta consisti di diferente stakeholder y ta consulta cu diferente stakeholder. E ta wordo dirigi door di Bureau Rampenbestrijding Aruba (BRA), y ta hiba combersacionnan cu Directie Buitenlandse Betrekkingen (DBB), Veiligheidsdienst Aruba (VDA), Cuerpo Policial, Dimas, DVG, Directie Sociale Zaken, DOW, Directie Luchtvaart, Directie Scheepvaart, ATA, Inmigracion Aruba, Havenmeester di Aruba, Kustwacht di Aruba y representante di Ministerio di Husticia encarga cu grensversterking den cuadro di e landspakket, Directie Economische Zaken y un representante di Ministerio di Economische Zaken pa atende cu e aspectonan economico di esaki.
CUATRO DIFERENTE TIPO DI RE-APERTURA:
Riba peticion di Gobierno, e comision ta trahando, no ta di awo, riba e tema aki cu ta wordo distingui den cuatro diferente tipo di re-apertura. E prome dosnan tin di haber cu trafico maritimo y e otro dosnan tin di haber cu trafico aereo.
Pa loke ta trafico maritimo, e prome cu ta pensando riba dje ta habri e ruta di e waf di Venezuela pa Aruba pa asina por transporta fruta, berdura y cierto materialnan. Despues un siguiente stap lo ta pa habri pa yatenan priva, cu aworaki no ta posibel.
Pa e parti aereo, ta pensa pa habri aeropuerto principal Reina Beatrix cu vuelonan Aruba-Venezuela y Venezuela-Aruba. Y e otro parti cu lo bin despues ta pa habri pa jetnan priva tambe.
Na e momentonan aki, ta trahando riba e parti maritimo. Gobierno a pone riba papel un lista di condicionnan cu palabracionnan concreto. Entre otro condicion, ta e documentonan cu un capitan di un barco mester tin den su man prome cu e sali for di waf di Falcon y prome cu e drenta Aruba. “Esaki ya caba ta algo cu a traha bon, y ta loke nos kier e biaha aki tambe”, Prome Minister a duna di conoce.
STAKEHOLDER:
Diferente stakeholder, entre otro Cuerpo Policial y Inmigracion ta identifica e riesgonan (knelpunten) cu re-apertura di frontera. Dimas tambe a indica cu su preocupacion principal na momento cu habri frontera, ta e tema di asilo. E tema aki ta un tema hopi delicado pasobra ta trata di personanan y sufrimento di personanan. Tambe ta preocupa cu bishitanan di famia cu lo drenta, anto hopi biaha nan no ta bay bek. Esey ta e tendencia cu a mira den pasado cu ta wordo yama ‘overstayers’. Hendenan ta keda Aruba y nan ta drenta e circuito ilegal cu ta un problema pa Aruba.
“Mi tin tur confiansa cu si ambos parti demostra e disponibilidad pa yega na palabracionnan, nos lo por sali afor. Nos ta convivi cu e situacion na Venezuela cu ta haci nos dolor pasobra hopi di nos tin familiar cu a bin di Venezuela. Nos tin laso cultural y economico. Venezuela ta hopi mas cerca cu otro paisnan. Pero nos no por soluciona e problema di Venezuela. Nos ta luchando pa resolve nos propio problemanan, pero e problema di Venezuela y den Venezuela ta nan mester solucion’e.
Mientrastanto nos mester percura pa Aruba recupera y ta fuerte, pa nos ta para riba nos pia y yuda tur cu ta biba akinan. Sea bo a nace aki of no, e ta nos responsabilidad pa yuda tur akinan. Drecha calidad di bida di nos hendenan, crea mas cupo di empleo pa nan tambe, percura pa tin educacion riba nivel pa tur nos muchanan. Y ora nos ta para fuerte riba nos pia, nos por yuda otro pais mas miho”, Prome Minister a expresa.
Premier y tambe Ministro di Husticia a informa Parlamento riba e asunto di frontera cu Venezuela
Diaranson mainta, durante reunion publico den Parlamento, Prome Minister Evelyn Wever-Croes y Minister di Husticia, señor Rocco Tjon, a duna splicacion amplio riba e tematica di frontera cu Venezuela.
Prome Minister a enfatisa cu esaki ta un tema dificil y delicado y a remarca cu Gobierno di Aruba ta na mesa cu autoridadnan di Venezuela pa yega na bon palabracion riba un apertura di e frontera sigur y responsabel.
Prome Minister a splica di con e frontera ta cera na prome luga y kico Gobierno ta haciendo pa yega na un re-apertura di un frontera na un manera responsabel. Gobierno ta presente den Parlamento pa motibo cu tin cierto bruhamento di tera ta tuma luga riba e area aki y ta necesario pa trece claridad.
“Mi kier a haci un apelacion serio riba Parlamento specialmente oposicion y señor Mansur cu no tabata presente den e reunion, e tema aki ta uno hopi delicado y no ta un tema cu ta presta su mes pa ningun tipo di speculacion ni bruhamento di tera”, Prome Minister a enfatisa.
Riba e peticionnan: Prome Minister a remarca cu Gobierno ta worde acerca pa dos tipo di peticion. E prome ta esnan cu ta pidi pa habri frontera pa nan por bishita nan famianan na Venezuela.
Aworakinan e frontera ta cera pero por yega via Panama, Colombia y Santo Domingo pero e rutanan pa hopi ta mucho costoso. E otro peticion ta bin di parti di comercio, pa asina nan por importa productonan y materialnan mas barata pa nan por bende akinan. Un di tres peticion cu ta bin acerca ta e aspecto diplomatico cu Aruba no ta den guera cu Venezuela pues no por keda cu e frontera cera sin limite.
A cera na Januari 2018: Frontera cu Venezuela ta cera desde Januari 2018 despues cu Presidente Nicolas Maduro unilateralmente a cera frontera cu Aruba, Curaçao y cu Bonaire y a acusa nos di ta horta tur nan koper. Ora cu a bay haci investigacion a bin descubri cu berdad koper ta worde saca di Venezuela, e ta pasa Aruba pero no ta keda Aruba sino ta bay otro paisnan.
Aduana di Aruba a haci investigacion y yega na conclusion cu tur doorvoer cu tabata tin di koper a pasa cu e documentonan oficial di autoridadnan Venezolano. Riba esaki Venezuela a indica cu e documentonan por tabata falsifica.
Asina Gobierno di Aruba a sinta na mesa cu autoridadnan di Venezuela pa siña conoce ta kico e formularionan y e stempelnan official di Venezuela ta. E negociacionnan ey a sigui te mediano di aña na 2018 ora cu a yega na palabracionnan hopi bon entre autoridadnan maritimo di Aruba y Venezuela. A habri fronteranan back y tabata tin un comunicacion hopi estrecho entre e haven meester di Aruba y haven meester di Venezuela. Acuerdonan a worde stipula entre otro un boto por sali solamente di estado Falcon pa bin Aruba cu a facilita trabao di haven meester di Aruba cu tabata sa adelanta ken ta bin y kico nan ta bin cu ne.
Atrobe na Januari 2019: Na Januari 2019 Presdidente Maduro a bolbe dal e frontera cera cu Aruba, Bonaire y Curaçao. E biaha aki pasobra Curaçao a bira manera un hub humanitario pa ayudo den Venezuela y e Presidente no a gusta e maneho ey y a cera e frontera.
E tempo ey nos comercio a caba di recupera di e ciere na comienso di aña 2018, comercio a dicidi cu no lo warda mas pa e situacion politico na Venezuela cambia y nan a cuminsa busca otro rutanan alternativo.
Mei di 2019: Riba un diabierna mainta na Mei di 2019 mientras fronteranan ta cera ainda, Gobierno di Aruba a haya notificacion cu Venezuela a dicidi cu e ta habri frontera back. Unilateralmente y sin consulta, nan a habri e frontera back cu Aruba y tabata tin avionnan en ruta pa Aruba.
momento ey Aruba tabata tin riba 2000 peticion pendiente pa asilo politico di personanan di decendencia Venezolano y a dicidi di cera e frontera pasobra Aruba nos no tabata cla pa habri’e back. E situacion te cu awe ta cu e frontera entre Aruba y Venezuela ta cera for di Aruba y e frontera entre Curaçao y Bonaire ta cera door di Venezuela.
Gobierno di Aruba, na Mei 2019 a extende un invitacion na autoridadnan Venezolano pa bay back mesa y papia riba e condicionnan pa re-apertura di e frontera. Pero ta te na 2020 a logra haya nan pa bin na mesa. Sinembargo covid a dal y tur cos a para back.
Prome Minister a duna di conoce cu na e momentonan aki, e posicion di Aruba ta sigui igual. Pa habri e frontera mester yega na palabracionnan concreto cu autoridadnan Venezolano. Mester yega na acuerdo riba e condicionnan pa evita problemanan manera a encontra na 2018 y 2019. Pues e posicion di Aruba ta papia prome, yega na palabracion y despues lo anuncia re-apertura. Venezuela ta prefera anuncia prome.
“Ultimo lunanan autoridadnan Venezolano a mustra mas interes. Mi a papia cu e canciyer di Venezuela na Honduras y el a expresa interes pa habri frontera y mi a bise cu sigur ta posibel pero mester sinta na mesa y papia di condicionnan. E combersacionnan ta biniendo poco poco riba pia y mi ta spera cu nos por tin bon palabracionnan pa Aruba ta sigur cu harbrimento di frontera ta safe y sigur y responsabel.
Reapertura di frontera cu Venezuela mester bay den fase
Diaranson mainta, Minister di Husticia and Asuntonan Social hunto cu colega Minister President Señora Evelyn Wever-Croes asiste a una reunión pública del Parlamento di Aruba, pa asina trata e tematica di reapertura di fronteriza cu Venezuela.
Minister Tjon a indica cu Gobierno di Aruba tin e deber ye responsabilidad di mira e situacion di cada angulo y tene diferente aspecto den consideracion. Entre otro e deber ta pa tene cuenta cu aspectonan di salubridad publico, aspectonan di siguridad di cada ciudadano, aspectonan di asilo, ye situacion financiera di pais Aruba, pa menciona algun cos. Como tal, e decision pa habri e frontera ta algo cut tin cu bay den fase, pues no ta una decision cu por worde tuma facilmente.
Importante pa menciona ta, cu di parti di Ministerio di Husticia y Asuntonan Social ya caba a introduci diferente comision cu ta evalua e situacion aki y tin un Justitieel Veiligheidsberaad como tambe un Strategisch Grensoverleg cu ta tene cuenta cu e parti hudicial ye siguridad di nos frontera . Asina por menciona cu danki na e comisionnan aki cu a worde instala, tin un cooperacion mas estrecho entre departamentonan hudicial, cual a haci cu ultimamente nos ta interceptando diferente botonan cu personanan indocumenta abordo cu ta purba di drenta nos isla na un forma ilicito.
Por ultimo, mester menciona tambe cu despues di e crisis mundial di Covid, mester bisa cu e prioridad primordial di Gobierno di Aruba ta pa brinda e ayudo ye sosten na nos ciudadanonan na prome luga pa asina nos por amplia nos capacidad y brinda e ayudo necesario na otronan. Pues, prome cu nos yega na habri e frontera cu Venezuela, tin diferente accionnan cut tin cut tuma luga pero tambe nos tin e deber pa tene cuenta cu consehonan di reino den e caso aki, pa loke ta trata e tematica aki.


text:
Den preparacion pa Semana Santa Directie Natuur en Milieu (DNM) y conhuntamente cu Korps Politie Aruba seccion San Nicolas ta informa publico engeneral tocante leynan cu ta prohibi coremento cu vehiculonan, laga sushi atras y haci daño na nos flora y fauna como tambe nos beachnan.
E meta principal ta pa informa e personanan cu ta bay busca un vergunning pa campa y e manehadornan di vehiculonan tocante reglanan regardando e uzo di nos beachnan. Esaki specificamente tin di haber cu hendenan cu ta campa y core ariba santo blanco y asina destruyendo nos recursonan natural y e organismonan cu ta biba y haci uzo di nos costanan. Hopi biaha sa sosode cu durante y despues di e temporada di campamento, sushedad ta keda atras entre otro palet, carbon, materialnan di plastic, resto di cuminda y tapaderan di bebida. Esakinan ta prohibi pa ley.
DNM y POLIS ta informa ariba e siguiente leynan:
Decreto Nacional Playanan y Costanan Publico (Landsbesluit openbare wateren en stranden) art 25 y art 30. Articulo 25 specificamente ta prohibi pa core of pasa riba nos costanan cu vehiculonan di motor, baisnan y of bestianan (rij-of trekdieren manera cabay). Articulo 30 ta specifica cu ta prohibi pa tira/benta/deshaci/laga atras materialnan cu ta clasifica como sushedad e.o di boternan, verpakkingsmaterial y of otro materialnan den lama of riba costanan.
Conforme articulo 16 di Algemene Politie Verordening (APV) ta prohibi pa contamina nos costanan, beach y tambe nos lama. E mesun APV ta reglamenta cu ningun sushedad den ningun forma sea liquido of solido riba nos beach, costa y lama.
Conforme e Landsbesluit bescherming inheemse flora en fauna ta prohibi pa mata, haci daño of molestia entre otro turtuganan di lama, rogans, mangrovenan, banana di rif, calconan, strea di lama, bushi di lama y tambe diferente sorto di cadushinan.
DNM y KPA ta haci un yamada na publico en general, tur esnan cu ta campa y usuarionan di beach y lama pa tene cuenta cu nos leynan y respeta nos recursonan natural.
Den un recorido un siman pasa DNM y Polis a tuma nota cu ta core cu auto riba nos beachnan. Tambe a tuma nota di matanan cu ta corta. Y tambe e fenomeno di Rock Stacking. Nos ta descurasha esaki pasobra e ta destrui lugarnan di proteccion di organismonan pero tambe ta contribui na ‘Horizon Polucion’. Ban STOP hendenan di haci esaki, mustra bo amor pa naturalesa door di respeta esaki.
Cu e informacion aki publica, DNM y KPA ta considera cu tur usuario ta bon na altura di nos leynan. Asina nos ta conta cu un y tur lo yuda mantene Aruba limpi y nos costanan liber di trafico pa NO stroba naturalesa y e organismonan cu ta biba eynan.


text:
BURN-OUT: Origen, Sintomanan, Tratamentu
Burn-out ta ora un persona ta emoshonalmente kansa i ta sinti su mes majoria biaha reserva of ta wordu irita lihe dor di otro hende. Un persona ku burn-out tin tiki o ningun energia pa hasi hasta tareanan simpel.
Un burn-out ta origina por ehempel dor di:
• Stress di trabou
• Problemanan den esfero priva
• Un evento cu tabatatin un impakto enorme(por ehempel: ontslag)
Bo por rekonose un burn-out por ehempel dor di:
• Problema pa konsentra
• Problema cu korda kosnan
• No por drumi bon anochi
• Ta sinti ku bo no tin control mas riba situashonan
• Kansansio di kurpa
Sintomanan(por ehempel):
• Palpitashon
• Dolor di kabes
• Dolor riba pechu
• Dolor di barika
• Biramentu di kabes
Tratamentu:
Personanan ku ta sospecha di tin un burn-out, por tuma kontakto cu nan dokter di kas!


text:
Durante un conferencia di prensa en vivo Prome Minister di Hulanda Mark Rutte a informa di decisionnan tuma den e Conseho di Minister extraordinario relacion cu e malesa di Coronavirus su presencia na Hulanda.
Recientemente a tuma algun decision specifico pa e area di Brabant cu Gobierno a haya necesario pa amplia pa resto di pais ainda, segun e Minister di Cuido Bruins a bisa den e conferencia hunto cu Premier Rutte y Jaap van Dissel, director di Centrum Infectieziektebestrijding di RIVM.
Esaki ta nifica cu personanan cu kehonan di griep of otro kehonan leve di salud, mester keda cas y miho evita contacto social te ora cu ta completamente bon. Tur evento cu mas di 100 hende, na Hulanda, ta cancela. Tur e medidanan aki ta valido te cu prome di april.
Scolnan ta keda habri
Premier Rutte no ta mira motibo ainda pa cera e scolnan. Bou di e hobennante ainda tin poco caso di infeccion. E cierre di scolnan lo causa hopi problema. “Si e studiantenan keda cas, e mayornan tambe mester keda cas. Y tin ta traha den sector di cuido unda cu mester di tur trahado na pia di trabou.”
E mandatario a admiti e medidanan ta profundo y a haci un apelacion na docentenan pa mustra comprension pa e decision di Gobierno pa mantene e scolnan habri. “Aunke nos ta compronde boso preocupacion pa siguridad.” Pa loke ta universidadnan y na HBO-nan, Gobierno ta conseha pa organisa mas tanto collegenan online.
Bishita cerca hendenan grandi y otro personanan vulnerabel mester ta limita. Si nan haya e virus, e chens ta mas grandi cu nan por bira hopo malo of fayece.
A tuma e medidanan aki pasobra no tin tempo pa bay busca e fuente di cada contagio na e momentonan aki. Y cada bes tin mas caso di contagio cu ta aparece na henter e pais di cual e fuente no ta mucho cla.
E presion aworaki ta den e area di Noord Brabant y autoridadnan concerni no por investiga for di cada pashent unda nan a wordo contagia y door di ken. “E fase pa presiona e virus na Brabant a pasa. Nos no tin un grip mas riba kico ta pasa aya nan,”


text:
WILLEMSTAD – 12 di yüni 2017 – Resientemente Ofisina di Turismo di Kòrsou (CTB) a lansa na Hulanda un kampaña pa enkurashá públiko hulandes pa kompartí nan eksperensia inolvidabel di Kòrsou, ku chèns di gana un biahe pa 2 persona pa nan isla faborito, Kòrsou! E idea tras di e kampaña riba ret sosial tabata pa akumulá mas tantu eksperensia posibel di e bishitante hulandes i asina demostrá e diversidat di Kòrsou. ‘Curaçao Boomerang’ ta forma parti di CTB su kampaña prinsipal #RightNowInCuracao.
Komo parti di e kampaña a repartí na diferente café, bar i restorant na Hulanda karchinan ku riba dje e teksto “Vertel me alles, dushi” (konta mi tur kos, dushi). E kampaña a keda promové riba e página di Facebook di Kòrsou i bou di e 25.000 konsumidónan ku ta suskribí pa risibí e boletin mensual di CTB kual ta kontené novedat turístiko i kampañanan spesial di Kòrsou. A invitá e hulandes pa kompartí su eksperensia den forma di un historia kòrtiku riba CTB su website na curacao.com/boomerang. E mihó 10 historianan a keda anunsiá dia 7 di yüni riba curacao.com/boomerang. E historia ku risibí mas tantu ‘likes’ lo ta e felis ganador. E ganador lo keda anunsiá dia 15 di yüni próksimo.
E bishitante hulandes stima Kòrsou. Hopi ta esnan ku ta bai bèk Hulanda ku eksperensianan masha bunita i ta konta nan sirkulo di amistat kon nos dushi isla a hòrta nan kurason pa semper. Esaki ta e efektoku CTB tabata deseá di kompartí ku e kampaña aki. Kada bishitante ku kompartí nan eksperensia úniko di Kòrsou ta lanta kuriosidat serka un otro ku sigur tambe lo kier bishita Kòrsou pa por sera konosí di aserka ku nos historia, kultura i dushi hendenan.


text:
Local
Home Local
Kiwanis Club of Palm Beach a instala su directiva nobo pa aña 2022-2023
Oranjestad – Ariba 22 di october, Kiwanis Club of Palm Beach Aruba a instala su directiva nobo pa e aña 2022-2023. Na e ocasion aki,...
E meta di SKOA ta pa enfoka ariba e desaroyo y crecemento di bo...
Oranjestad, Aruba: SKOA como e instituto di educacion di mas grandi na Aruba ta keda enfoca ariba e desaroyo y crecemento di nos muchanan,...
AHATA Excellence Awards 2022 a honra 40 empleado sobresaliente pa nan dedicacion
ORANJESTAD, 4 December 2022- Durante un evento elegante atendi pa 190 persona, Aruba Hotel & Tourism Association a celebra den grandi e empleadonan altamente...
Ta sigui enfoca riba nos playanan, nos hendenan y hospitalidad como tambe siguridad: Den...
Como parti di A.T.A. su tarea di mercadea y maneha Aruba como destino turistico, tin diferente proyecto cu A.T.A. ta inverti aden. Ta trata...
AHATA: Prevencion di crimen ta clave
ORANJESTAD, 4 December 2022 - Relaciona cu tiramento ayera nochi, Tisa LaSorte, Presidente y CEO di Aruba Hotel & Tourism Association (AHATA) a reacciona...
“Youth Adventure Camp Organiza pa IBiSA den luna di december”
Pa medio di e comunicado di prensa aki, IBiSA kier a participa na pueblo di Aruba, cu IBiSA ta organisa un “Youth Adventure Camp”...
Entrante 1 di december 2022 mester haci tur cita pa servicio di DPL online...
ORANJESTAD - Departamento di Progreso Laboral (DPL) ta dispone di un website renoba y ta informa comunidad en general cu entrante 1 di december...
Congreso organisa door di Aruba Fair Trade Authority (AFTA) tabata hopi interesante.
‘MAKING MARKETS WORK FOR CONSUMERS AND BUSINESSES’ ORANJESTAD - AFTA a organisa un congreso ‘MAKING MARKETS WORK FOR CONSUMERS AND BUSINESSES’ dia 1 di december...
Ganadornan di Wiki Loves Monuments Aruba 2022
Den luna di September, den cuadro di luna di Monumento, Stichting Monumentenfonds Aruba (SMFA) a organisa e di 6 edicion di Wiki Loves...
New India Assurance “Homage to Aruba Calendar” 2023
New India Assurance ta anuncia, cu inmenso placer y gratitud yegada di su calendario 2023. E aña 2023 ta marca tambe e di 60 aniversario...


text:
Dialuna atardi na e rotonde di Noord ta sosode un accidente unda un accidente unda un homber den un kia rio no a regula su velocidad y distancia dal tras di un brommer basta duro y a subi e wheel patras.
E coredo di e brommer no a resulta herida. Roadservice tabata presente pa tuma dato, y polis di trafico a acudi na e sitio tambe pa tuma dato. Segun e coredo di e brommmer net e ta test e brommer debi cu e ta bay cumpre y bayendo bek pa e cas di e doño di e brommer pa hiba e brommer bek y ta haye envolvi den accidente.


text:
Diahuebs durante rueda di prensa di Gobierno di Aruba, Minister di Desaroyo Teritorial, Infrastructura y Medio Ambiente, drs. Marisol Lopez-Tromp a elabora riba un bishita haci e siman aki na e Rioolwaterzuiveringsinstallatie (RWZI) na Bubali. Alabes a accentua e preocupacion di Gobierno cu e situacion na e planta, pa cual ta haciendo e maximo esfuerso pa remedia mas pronto cu ta posibel.
Ya pa basta tempo tin keho riba holor malo den e area, primordialmente door di ciudadanonan, hotelnan y bishitantenan. Ta asina cu e Minister anterior encarga cu infrastructura, Otmar Oduber, tambe na varios ocasion a indica e importancia y urgencia cu tin na e planta aki.Hecho ta cu e planta di tratamento di awa residual ta den mal estado y e calidad di awa trata tambe a bay atras. Minister Lopez – Tromp a traves di diferente imagen a ilustra e realidad aki y a enfatisa riba e inversion grandi cu ta necesario ‘desde ayera’.
Aruba Tourism Authority (ATA) a pone e suma di 600 mil florin disponibel pa e ‘oxidatie sloot’ pa di e forma aki por cuminsa remedia esaki. Sinembargo e magnitud di e problema ta hopi mas cu esaki. ‘E ta un paso den e direccion cu mester bay, pero e no ta kita e gravedad di e situacion cu tin na e momento aki en realidad.’
Ta importante pa trece dilanti cu a diseña e planta di RWZI casi 50 aña pasa pa un poblacion mucho mas chikito cu esun di awor. Pero tambe den un epoca cu no tabatin e desaroyo turistico cu tin actualmente den e area. Consecuentemente segun e decadanan a transcuri e planta a yega su limite y a surpase, Minister Lopez – Tromp a splica.
A traves di imagennan presenta den e rueda di prensa comunidad por tuma nota di e situacion constata unda cu tin beton bieu, gran cantidad di scheur y awa color scur/lodo cu 3 aña pasa ainda tabata cla, cual sigur ta alarmante. E cosecuencianan negativo di e situacion na e planta di RWZI na Bubali ta trece preocupacion pa e parti di salud publico, medio ambiente, nos lama y rifnan pero tambe pa nos turismo. Minister Lopez – Tromp a enfatisa cu tur e posibel consecuencianan si no actua aworaki ta presenta den un rapport (Carmabi 2019).
Por ultimo, Director di DOW, ing. Marlon Croes tambe a elabora riba e partinan tecnico y accentua e riesgonan cu tin cu e beton, cual lo atende cu ne inmediantamente cu e fondonan procedente di ATA. E trabou aki a cuminsa y ta spera cu aki cuater luna a evita e riesgo di 8000 ton di awa riba caya den e zona hotelero. Cual ta awa residual di hotelnan ‘high-rise’, ‘low-rise’, Dakota y henter Oranjestad.


text:
‘Hnry-B.’ ku algun grabashon nobo na kaminda
Henry ‘Hnry-B.’ Bernadina, ta otro di e músiko/kantante nan, ku TRENDSZ a papia kuné den e dianan tras di lomba. Esaki relashoná ku moveshonnan di su persona den farándula.
Ta trata aki di e kantante di Entertainment Band, Dolce Banda, kende lo bai tin piesanan nobo próksimamente riba merkado, ku tantu su agrupashon musikal mes, komo tambe ku e agrupashon musikal Euphoria, na Hulanda.
Henry B. kende den pasado tambe a militá den e agrupashon musikal Danza, ta konosí pa su hitnan manera entre otro “Mi gusta wak bo”, “Baila mi” i tambe “Ban bèk”.
Miéntras ku e banda Euphoria na tera friu, ta konosí pa nan kantante estelar J.V. Felicia, kende ta ruman hòmber di Hunnely Felicia. E banda aki a kaba di saka un piesa ya eksistente ku J.V. mes tabata interpretá, ku ta hiba di nòmber ‘Sirkunstansia’.
Bernadina a konfirmá, ku su piesanan nobo ku ta na kaminda i tambe Dolce Banda mes, lo ta kayente pa aña 2018. “Tur siman nos ta tokando. Nos ta trahando tambe riba algun tradishon nobo, pa sigui laga pueblo gosa. E piesanan nobo lo ta riba merkado, sigur promé ku e 3 lunanan benidero pasa. Pues sigur promé ku mei kaba. Un kos si, ku ainda mi no por bisa bo, ta e nòmber di e piesanan. No ta ke mi no ke bisa bo, pero te ainda mi no duna nan nòmber. Esei ta e kos”, ‘Hnry-B.’ a splika den un kombersashon realisá ku TRENDSZ.


text:
WILLEMSTAD — Kòrsou ta pendiente pa “Concierto Viva la Música Latina Curaçao 2015” dianan 30 i 29 di mei próksimo. Pa duna realse na e konsierto aki a agregá un apertura spesial dediká na salsa ‘kurasoleño’ presentá pa un di e músikonan altamente respetá i honrá den nos komunidat i internashonalmente Sr. Gregory Colina i su Orkesta.
Gregory Colina, un gran maestro:
Gregory Colina ta un yu di Kòrsou nasé na 1969 ku a bini for di un kuna di músikonan konosí. Asina por hasi menshon di entre otro Errol Toro Colina i Jacobo Colina ku ta konosí tantu den region Karibense i Europa. Na un edat di 18 aña sr. Colina a bai Hulanda pa sigui su estudio pa bira ingeniero di informashon tékniko.
Ademas di esaki sr. Colina a studia na Konservatorio di Rotterdam huntu ku maestro pianista Jan Hartong. Pa profeshonalisá su mes mas den músika sr. Colina akudí na vários kurso di areglo na Konservatorio Hilversum. Algun artista i banda internashonal ku sr. Colina a kompañá durante shownan bibu, giranan rònt mundu òf grabashon ta Bobby Cruz di Puerto Rico, Miles Peña di Cuba, Orlando El Niño Watussi di Venezuela, Hermanos Fatorusso di Uruguay, Luis Salinas di Argentina, Trina Medina di Venezuela, Canelita di Venezuela, Slide Hampton di Merka, Billy Brooks di Merka, Candy Dulfer di Hulanda, Lee Towers di Hulanda, Karin Bloemen di Hulanda, Yma America di Venezuela, Geraldo Rosales di Venezuela, Leonardo Amuedo di Uruguay, Enrique Firpi di Uruguay, Leslie Lopez di Puerto Rico, Bobby Stern di Alemania, Fra Fra Sound di Surinam i hopi mas. Por hasi menshon tambe di kuantioso festival musikal ku a konta ku aporte di sr. Colina manera e.o Mekka Jazz Festival na Hulanda, Temecula Valley International Jazz Festical na California, Havana Cuban Jazz Fesival na Cuba, “Jazz In” festival di jazz na Amsterdam, Heineken Jazz Festival na Rotterdam, Barquisimeto Jazz Festival na Venezuela, Heineken Jazz Festival na Kòrsou i hopi mas.
“Concierto Viva la Música Latina Curaçao 2015” lo inisiá den tur su splendor ku un apertura di kita sombré na unda ku lo bai brinda tur bishitante un gira bèk den historia di salsa ‘kurasoleño’. Ta bon pa menshoná ku tur kansion ku lo wòrdu interpretá pa e orkesta aki lo keda kantá pa artistanan lokal i hinká den un bachi nobo. Di e forma aki SHOWBIZZ ta duna rekonosementu na nos músikonan lokal òf músikonan estranhero pero, bibá na Kòrsou.
Despues di e apertura ofisial riba djabièrnè lo sigui ku e aliniashon estelar di artista ku lo presentá manera Gilberto Santa Rosa, Grupo Guaco de Venezuela i Jorge Celedón. Djasabra 30 di Mei lo tin presentashon di Olga Tañón, El Gran Combo de Puerto Rico, José Alberto El Canario i Alberto Barros. Tur artista lo duna nan presentashon riba e mesun esenario, pues realmente ta trata di un gran konsierto- kada artista lo duna un show di 90 minüt. Ta rekordá un i tur ku lo bai presensiá e konsiertonan ku portanan di SAMBIL Curaçao ta habri for di 6:00pm pa 7:30pm en punto kuminsá “Viva la Música Latina Curaçao 2015”. Entrada pa e konsierto ta Naf 200 pa un anochi i Naf 350 pa ámbos anochi i karchi ta optenibel na Norsa NV (krédito), Albert Heijn Zeelandia,Van Den Tweel na Jan Thiel, Pizza Hut (tur 4), Pòmpstashon VANDDIS (tur 7 filial), C-Post (tur 5 filial), Scarlet, Funmiles i Mensing’s Caminada. Tambe por kumpra karchi ‘online’ via di www.ticketscaribbean.com.
Pa mas informashon tokante di Viva La Musica Latina por bishitá e página di Facebook òf por yama +5999 737.2025 ext. 135. Keda pendiente pa algun kampaña interesante riba e página di Facebook di Viva La Musica Latina.


text:
PROMOTIONS
ENJOY SPECIAL RATES AND DEALS
Note: Rates vary per type of villa and are based on availability
OCTOBER VAKANTIE RIBA MALMOK BEACH PA LOCAL...
Un fin di siman - of mas - riba MALMOK Beach? Sigur cu si! Scohe un (1) di nos nuebe (9) villa (nan) situa “Bista pa Lama” riba Malmok Beach.
-
Acceso y bista pa lama 24/7 & pisina priva
-
Minimo 3 anochi
-
Por acomoda 10 - 14 hende.
-
Mester cumpli cu protocal instala pa Gobierno di Aruba referente Covid-19.
-
Nuebe diferente villa. Prijs ta varia segun villa y disponibilidad
-
Prijs ta entre Awg 350 - Awg 750 pa anochi.


text:
Pa simannan largo Gobierno a reuni internamente pa por a yega na un acuerdo cu CAft pa por presenta un presupuesto 2020 cu ta conta cu sosten local y di Hulanda. Awor cu Raad van Advies a manda su comentarionan y e ley a bay Parlamento pa tratamento, awor e Fraccion di POR kier haci cambionan drastico. Nan tin dos problema: Deviezen Provisie y e cambio den ley di ATA den cual Gobierno kier haya 35 miyon florin pa aña. Bisando esey, Gobierno lo keda cu un buraco grandi den presupuesto si elimina e dos entradanan aki.
E reto mas grandi ta pa Minister Presidente cu a haci un areglo caba cu Hulanda cu e presupuesto lo pasa sin problema e luna aki. Gobierno di Hulanda a contesta caba, cu si e presupuesto no ta aproba pa dia 1 di april 2020, cu nos lo ta den problema serio y un “aanwijzing” lo ta inevitabel. Partido MEP di nan banda ta purba di tur forma pa preveni esaki, pasobra politicamente e lo haci hopi dolor pa bay den historia cu a haya un KB den un periodo cu abo ta manehando. Aunke cu tanto AVP como MEP a yega di haya KB den pasado caba, ningun ta para wardando pa un otro.
Fuentenan den Bestuurskantoor ta sigura cu tabatin “Coalitie beraad” caba riba e tema aki y e propio Otmar Oduber, cu a anuncia su retiro for di politica, mes ta sinta eyden representando su partido. Diripiente a nota un cambio den e tono di bos di ambos Parlamentario di POR den Parlamento. Ta mas cu cla cu nan ta vociferando e opinion di nan lider, cu no lo sostene e presupuesto manera cu e ta awor aki. Si e presupuesto no pasa, lo tin problema.
Pero esey no ta tur, pasobra e fraccion di RED tambe ta ausente. Parce cu Ricardo Croes ta na Hulanda cu su señora pa motibo di salud y cu no tin un fecha pa regresa. Teniendo cuenta cu coalicion a baha di 12 pa 11 asiento despues di salida di Daphne Lejuez, cu ta escencial pa TUR Parlamentario cu ta sostene coalicion ta presente pa cualkier ley por pasa. Ausencia di RED y pio ainda, protesta di POR lo por tranca henter e proceso di aprobacion di presupuesto.
Awor ta sinti cu MEP a pusha e pakete di medida aki sin busca sosten di coalicion. Ta pensa cu RED lo ta OK pasobra e ley di legalisacion di plantamento di marihuana ta cla pa drenta Parlamento, pero no a conta cu e punto di bista di POR den esaki. E realidad politico ta cu 11 asiento kita 2 ta 0. Si no bin cambio den postura di POR, anto e reunion lo no por continua, cu tur consecuencia cu esaki por trece cune. De facto, por bisa e ora ey cu nos presupuesto ta “secuestra” pa falta di sosten politico den e coalicion MEP-POR-RED.
Un cos ta sigur, comunidad no ta contento cu e pakete di medida aki y partidonan politico ta consciente cu un hende lo mester paga e prijs politico pa e decisionnan aki, aunke kisas nan por ta bon finansa publico. Ta sinti awor cu POR, teniendo cuenta cu nan retonan interno cu salida di nan lider, no ta dispuesto pa bay eleccion cu e realidad aki tambe riba nan cuenta y ta mustrando di kier distancia nan mes di e decision. E “timing” ta mustra casi perfecto, e lider ta baha prome y despues coalicion ta cay den otro y ta yama eleccion pa asina mira ken lo culpa e otro di decisionnan tuma den gobernacion.


text:
Ministerio di Desaroyo Sosial, Labor i Bienestar ta tuma e timon pa, huntu ku tur siudadano, kompanianan i institutonan, stimulá desaroyo sosial i bienestar di habitantenan di pais Kòrsou, rumbo pa un ambiente duradero, saludabel, amoroso, sigur, konstruktivo, habitabel, ku estímulo i trabou, estudio i bida bou di kondishonnan emansipá. Famia i Hubentut, Labor i Desaroyo Sosial tin un lugá sentral den esaki.
Ministerio ta boga pa e siguiente metanan:
stimulá partisipashon, koheshon sosial i un kultura di mediashon den bario i distritonan
empoderashon di habitantenan di Kòrsou mediante apoderashon di akseso na netwerknan
stimulá desaroyo saludabel di mucha, reforsá funshon di famia
brinda kuido integral na famianan, hubentut i gruponan vulnerabel den nos sosiedat
protekshon di derechonan di famia i hubentut i gruponan vulnerabel den nos sosiedat. Bou di esaki ta kai deklarashonnan universal di derecho humano, Karta magno di Nashonnan Uni pa protekshon i estímulo di derechonan humano di personanan di edat avansá, Deklarashon di Derechonan di personanan ku desabilidat, Tratado di derechonan ekonómiko, sosial i kultural i tratado di derechonan di mucha
stimulá akseso na merkado laboral, bon relashonnan laboral, un seguridat sosial balansá i hustisia sosial
Kuida interes di pais Kòrsou riba terenonan di maneho di desaroyo sosial, famia i hubentut i di labor den lasonan di reino, regional i internashonal, bou di kuá mantenshon di lasonan ku, entre otro, e organisashon internashonal di labor (ILO), órganonan pa e tratado di derechonan di mucha i muhénan (CEDAW) i ku esei ta pertenesé raportahe i supervishon riba kumplimentu ku obligashonnan den tratadonan internashonal.


text:
Siklo di Kurso di Presupuesto 2015 ta entregá 93 kursista bon formá
Ku hopi satisfakshon Fundashon pa Konsumidó por mira bèk riba un eksitoso siklo di kurso di presupuesto 2015, kual nos a klousurá djasabra 12 di desèmber ku un anochi di entrega di sertifikado. Den un ambiente ameno Fundashon pa Konsumidó a entregá kursistanan nan sertifikado komo muestra ku nan a finalisá e kurso di presupuesto ku éksito.
Den kuadro di su tarea pa konsientisá i eduká konsumidónan, Fundashon pa Konsumidó a organisá pa di 4 aña konsekutivo kurso di presupuesto. Meskos ku tur aña, e biaha aki tambe e kurso tabata bon bishitá pa kursistanan di rònt Kòrsou. Kuminsando na luna di sèptèmber i finalisando e di dos siman di desèmber tabatin diferente grupo ku a sigui e kurso di presupuesto na ofisina di Fundashon pa Konsumidó. Un total di 93 kursista a logra finalisá e kurso di presupuesto 2015 ku éksito.
Durante di e anochi aki sr. Gregory Damoen a trese un charla komo representante di Banko Sentral di Kòrsou i St. Maarten. E charla a hiba e título “Edukashon finansiero for di perspektiva di Banko Sentral”. Den su presentashon sr. Damoen a enfatisá ku Banko Sentral ta dediká na establesé rekursonan pa mehorá edukashon ekonómiko i finansiero públiko. Di akuerdo ku sr. Damoen e motibu pa esaki ta ku bienestar finansiero di kada individuo ta konektá ku desaroyo ekonómiko di un nashon. Desishonnan finansiero tin implikashonnan signifikante riba un individuo su seguridat finansiero i su nivel di bida. Segun sr. Damoen kada mal desishonnan finansiero por resultá den un kantidat di resultadonan negativo, inkluyendo un nivel abou di abundansia/rikesa i nivel haltu di debenan imprudente.
Atraves di su diskurso sr. Damoen a pone atenshon na e tarea di Banko Sentral komo reguladó finansiero pa yuda monitoriá institutonan finansiero su kumplimentu ku leinan ku ta rekerí pa ofresé krédito i otro servisionan finansiero na un manera legal, hustu i imparsial. Relashoná ku e tarea aki sr. Damoen a indiká dos lei nobo ku Banko Sentral a introdusí e aña aki. E promé lei, ta e lei di Disposishonnan tokante Publikashon di Informashon di Preis di Krédito di Konsumo, kual ta enfoká riba protekshon di e konsumidó dor di duna informashon adekuá, lokual ta pèrmití pa e konsumidó tuma desishonnan korekto na momentu ku e ta apliká pa un krédito/fiansa. E di dos lei ta e lei di Disposishon tokante Prevenshon di Ekstenshon Eksesivo di Krédito kual ta enfoká riba prevení ekstenshon eksesivo di krédito na konsumidónan i fomentá práktikanan prudente di ekstenshon di krédito. Sigur un presentashon hopi interesante kaminda a para ketu na e leinan ku ta protehá e konsumidó ku ke hasi un fiansa.
E parti kulminante di anochi tabata e entrega di sertifikado, durante kual algun di e kursistanan a hiba palabra i ekspresá impakto di e kurso riba nan bida finansiero. For di reakshonnan di e kursistanan riba e anochi aki i for di formularionan di evaluashon di e kurso di presupuesto, Fundashon pa Konsumidó ta konkluí ku e kursistanan a eksperensiá e kurso di presupuesto komo un kurso balioso pa nan kresementu i stabilidat finansiero.
Fundashon pa Konsumidó ta felisitá kada kursista ku a finalisá e kurso di presupuesto aki ku éksito. Nos ta spera ku di awor en adelante tur e kursistanan aki pa sigui praktiká tur e tepnan ku nan a risibí durante di e kurso pa nan por biba un bida finansiero salú. Finalmente, Fundashon pa Konsumidó ta deseá nos kursistanan tur kos bon den 2016 i ta invitá komunidat pa keda pendiente pa kursonan nobo ku nos lo brinda den aña 2016.


text:
Kontrol di tráfiko.
KOMUNIKADO DI PRENSA 308 /2022
16 yüni 2022
Kontrol di tráfiko.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djárason 15 yüni 2022, entre 18.00’or pa 20.00’or personal di Warda di Polis Rio Canario,
Warda di Polis Punda, Departamentu di Tráfiko i UST a tene un kontrol di tráfiko na
Dominico “Don” Martina Boulevar na altura di Biesheuvel parti ost i Schottegatweg Oost na
altura di Biesheuvel parti nòrt.
E kontrol tabata en konekshon ku pasamentu den lus kòrá i kontrol general.
Durante di kontrol aki polis a kontrolá 48 vehíkulo i a parti un total di 26 prosès verbal pa e
infrakshonnan kometé.
Manehá un vehíkulo:
Pasando den lus kòrá;
Sin karchi di kùr bálido;
Sin seguro bálido;
Sin reibeweis bálido;
Sin faha di seguridat bistí;
Sin plachi di number;
Ku glas i winshil di plak skur.
E kontrolnan aki ta kontinuá.


text:
Publiká riba 24 Òktober 2016
Willemstad- Resientemente un kantidat di 23 empleado di Ontvanger i SVB a finalisá formashon pa Deurwaarder, Senior Medewerker Invordering i Medewerker Invordering. Minister di Finansa Dr. José Jardim a hasi entrega di e sertifikadonan na e kursistanan ku a logra tèrminá nan kurso ku éksito.
E tarea di esnan ku ta hasi kobransa pa gobièrnu ta importante. Danki na nan esfuerso i dedikashon Gobièrnu ta kobra entrada di tur ku tin deber di paga impuesto konforme lei. Entrada ku ta keda usa na bienestar di komunidat kompleto.
Minister Jardim den su introdukshon na e okashon aki a enfatisá e importansia di e trabou ku e empleadonan aki ta realisá, trabou ku no tur ora ta popular, pero si ta importante pa nos komunidat.
E Minister a elogiá tambe e esfuerso hasi pa e empleadonan pa sigui forma nan mes afin ku nan mes ta bai dilanti pero tambe ta kontribuí na alsa e kalidat di trabou ku e empleadonan ta hasi. Na e okashon aki hiba palabra tambe Ontvanger Sr. Alfonso Trona i Direktor di SVB Sr. Philip Martis.
Di e 23 empleadonan ku a finalisá nan kurso ku éksito 13 empleado ta laborá na Ontvanger i 10 empleado ta laborá na SVB. E empleadonan ku a risibí nan sertifikado di Senior Medewerker invordering ta Charlene Isabella, Chernanda Piter, Roxan Samboe, Sislyn Eleonora, Lysandra Sebastiana, Richenel Josepha i Rose-Marie Bartholomeus. Airic Damoen, Jessica Ortela i Shurenda Muzo a kursa pa Deurwaarder ku éksito.
E empleadonan ku a risibí e sertifikado di Medwerker Invordering ta Charlenka Antersein, Edinho Meyer, Giovanella Anthony, Jadira Strick, Roosnelly Conception, Sharella Ernestina, Dihaila Florentina, Amarildo Manuela, Annie Gibbs, Flor Fabian, Jeritza Leseur, Rowenna Kramers i Ulrich Richardson.


text:
Diasabra atardi banda di 6or a sosode un accidente. Hendenan cu a mira a bati alarma mesora. Polis a yega haya e turista sinta a abou y Tabata mustra bon. Djey a lanta y splica Polis kico a sosode. E turista Tabata trip trankil riba e scooter y dado momento a slip na e rotonde.
Segun e turista el a slip sea riba diesel of algo otro. A ripara cu e caminda Tabata tin un streep di awa. Esey ta e awa di e botonan cu tur dia ta sali for di lama despues di duna servicio na turista. Ta botonan di watersport.
Ora saca e plug di e boto ta sali y e awa ta keda basha. Aunke e turista Tabata tin algun rasca na pia y man, tog no Tabata necesario yudansa medico.


text:
Desaroyo Teritorial di Aruba 2019 (ROP 2019)
Riba 15 di januari 2019 a publica un concepto pa un Plan pa Desaroyo Teritorial di Aruba nobo. Te cu 15 di maart 2019 a brinda oportunidad pa entrega punto di bista (zienswijze). E concepto a wordo ahusta y contestacion riba tur punto di bista cu a entrega a keda incorpora den e Nota riba Punto di Bista (Nota Zienswijzen). Por medio di Decreto Nacional no. 1 di 17 di juli 2019 e Plan pa Desaroyo Teritorial di Aruba 2019 (ROP 2019) a keda ratifica.
Por download y tambe tuma nota di forma digital di e ROP 2019, e mapa, e Decreto Nacional no. 1 di 17 di juli 2019, e splicacion riba ROP 2019, e Nota riba Punto di Bista y un mapa di structura ecologico principal:
- ROP 2019
- Mapa ROP 2019
- Decreto Nacional no. 1 di 17 di juli 2019
- Splicacion riba ROP 2019
- Nota riba Punto di Bista
- Mapa di structura ecologico principal
Por tuma nota di ROP 2019 na oficina di Departmento di Infrastructura y Planificacion (DIP) tambe.
Siguientemente por haya informacion relaciona cu e prome ROP (bieu).
ROP como pakete di maneho
Manera ya menciona, e descripcion di e plan ROP ta contene, ademas di splicacion di e mapa, e liñanan principal di e desaroyo mas desea pa e proximo diez añanan. Algun transformacion mas grandi ta strategico pa desaroyo di e maneho pa cual e pais ta boga p'e.
• Na Barcadera y e posibel crecemento mara na dje di Sta. Cruz como e area urbano, door di cual por alivia e presion riba e parti occidental di e pais.
• Na Sero Colorado y mara na dje un restructuracion parcial den e zona di e refineria, door di cual por reenforsa e base economico di San Nicolas.
• Na Oranjestad, na unda e escogencia pa desaroyo di e haf te na Punta Brabo ta relaciona cu oportunidadnan pa mehora e centro historico.
ROP ademas ta ofrece un base teritorial pa conservacion di naturalesa cu zonanan uni di naturalesa y zonanan berde rond di rooi grandi, cu mas tanto posibel ta mantene diferente habitat hunto.
Splicacion di e plan ROP ta structura den tres parti separa.
• Parti A ta trata tendencia y base planologico cu ta mara na esaki. A haci un investigacion amplio di necesidadnan social: necesidadnan basico, manera vivienda y enseñansa, facilidadnan comunitario, facilidadnan comercial y suministro di utilidad. Riba e terenonan aki, na unda cu ta posibel, a describi e maneho cu tin consecuencia teritorial. E impacto riba e teritorio ta mara sigur na desaroyo economico. Pa e motibo ey a elabora separadamente riba e maneho economico general, na unda a enfoca riba e motor di mas importante esta turismo. Banda di esaki, den un comunidad cu ta biba cerca di otro, mester acomoda e empresanan cu ta causa molester na luganan adecua. P'esey e base pa e maneho di establecemento di empresa ta splica den e parti aki tambe.
• Parti B di e splicacion ta papia di e proceso di e plan te na stipulacion di e ROP.
• Den e ultimo parti C, ta stipula factibilidad di e proposicionnan di e maneho di e ROP, a base di e cuadro financiero disponibel y a base di e acogida den comunidad tocante e proposicionnan di maneho.
Den e atlas di e plan di e ROP tin e mapa mas detaya. Ademas riba algun mapa tin elementonan adicional cu ta limita posibilidadnan teritorial of cu ta fungi como base pa e regulacion cu mester traha ainda. Asina tambe tin un mapa di haltura di construccion cu ta reemplasa e mapa cu ya a keda stipula na 2006. Riba e mapa di tereno industrial y limitacion a pinta e excavacionnan y e tereno industrial disponibel ta reparti den categoria.


text:
Durante un conferencia di prensa extraordinario, ayera merdia minister di Finanzas y Cultura, Xiomara Maduro, den compania di otro ministernan di Gabinete Wever-Croes II a informa comunidad cu Gobierno di Aruba ta bay paga 5% di e recorte di salario di empleadonan publico, aunke Hulanda no ta di acuerdo.
Manera ta conoci, ayera promer minister Evelyn Wever-Croes tabata na Hulanda den un reunion cu Secretario di Estado pa Relacionnan di Reino, Alexandra van Huffelen unda nan a papia di e punto aki. Na momento cu e reunion a finalisa, promer minister a tuma contacto cu Conseho di Minister pa asina tuma e decision di bay over na paga e empleadonan publico e 5% di recorte di salario, di e 12.6% total.
Esey ta nifica cu den e dianan aki, empleadonan publico y tambe empleadonan di fundacionnan ta bay haya e 5% back, dependiendo di e fundacion mes.
Minister Maduro a splica cu tin un diferencia di opinion entre Hulanda cu Aruba riba e punto aki, unda cu Gobierno di Aruba ta di opinion cu nan ta cumpli cu loke ta e exigencianan cu a wordo poni pa Conseho di Minister di Reino, cu ta tres condicion y asina Aruba por bay back pa paga 5% y eventualmente paga 100% di e salario di empleadonan publico.
E pago di 5% ta presupuesta den presupuesto 2022, minister Maduro a comenta cu akinan nan a mustra CAft tambe con nan ta bay cubri esey y den opinion di gobierno, esaki ta cubri.
Tambe nan a presenta na Parlamento e proyecto di ley Landsverordening Normering Topinkomens (LNT) conforme e palabracionnan cu Hulanda. Politiconan a mantene locual ta e recorte di 25% riba nan salario, e cual tambe ta un condicion. Ademas, Maduro a trece dilanti cu hopi biaha den discusionnan publico ta bisa cu e politiconan no a recorta nan salario, pero “esey no ta berdad”.
Banda di esey, Parlamento di Aruba den cuadro di nan autoridad a entrega un amienda di e ley LNT y ta basa, segun Maduro a menciona, riba dos punto: e prome punto ta e periodo caminda cu por reduci e salarionan di esnan cu ta gana mas di e Wever-Croes Norm y a bira cinco aña en bes di dos, conforme e consehonan di Raad van Advies y tambe e comision di Corporate Governance local.
“Esaki ta un cambio cu ta wordo haci conforme locual ta e adviesnan cu tin riba e topico akinan”, minister Maduro a bisa.
Pa loke ta trata e di dos punto cu parlamento a haci cambio, ta trata di e suma di 130% mas cu e salario di promer minister, cu a keda adapta di 261.000 – un suma cu ta basa su mes riba salario di promer minister reduci cu e 25% – pa 329.000, cual ta e suma sin e recorte di 25%.
Den esaki, minister Maduro a splica cu e 5% mescos cu 25% cu ta conta pa e politiconan ta cosnan cu mester tabata den un momento transitorio. “No ta intencion pa esaki keda pa semper.” P’esey tambe nan ta bay cuminsa paga e 5% unda cu den e proximo presupuesto lo tin e resto di 12.6%, pa motibo cu Aruba como pais tin cu bay back na normalidad. P’esey tambe el a bisa cu Parlamento a haci cambio na un manera husto, debi cu tin cu tuma for di e punto di bista di e normalidad pa asina por haci cambionan husto.
Parlamento a splica caba e dos cambio aki. “Di nos banda mi tin cu bisa cu den opinion di gobierno e cambionan aki no ta mishi cu e principio di ley, pasobra esey ta locual ta importante. Es decir cu akinan ta wak cu tin regla, e ley a pasa y aworaki no por tin e abusonan di awo bay dilanti ”, el a bisa.
Esey ta e motibo di pakico a bin cu e ley aki pa regula, pa asina ey no conta cu salarionan hopi halto na Aruba.
Ademas, Maduro a señala cu Gobierno di Aruba tin cu respeta e derecho constitucional di parlamento pa trece cambio den e leynan, esaki ta e mesun derecho cu ta conta tambe pa otro partinan den reino. Mescos cu Tweede Kamer na Hulanda tin derechonan pa trece amienda, aki na Aruba tambe Parlamento di Aruba tin derecho pa por trece su amienda.
“Nos como gobierno, y mi ta kere cu nos politico y ningun otro minister, tampoco Secretario di Estado, ta para riba locual ta e derecho constitucional di nos pais pa por haci e cambionan”, minister Maduro a expresa.
Tambe el a sigura cu Aruba no por cumpli cu e condicionnan di Hulanda pa exigi of bay Parlamento y pidi pa elimina locual a cambia caba y a pone como amienda. E ley aki a wordo pasa, unda cu Gobernador a firma e ley aki caba. “P’esey bo no por bay, si bo ta respeta e derecho di Parlamento, y mi ta kere cu esey nos tur kier, ora cu bo ta den un democracia bo tin cu respeta e derecho di Parlamento”.
For di mei 2020, aparato gubernamental, semi-gubernamental y fundacionnan tabata solidario y nan a haci e sacrificio pa e recorte en cuestion. “Gobierno ta haci tur locual ta na su alcance pa asina por haci e pagonan aki back, y p’esey tambe nos a hink’e den presupuesto di e aña akinan. Considerando cu den bista di gobierno, e ley manera cu el a wordo presenta y tambe e amienda ta carga e principio di e ley, y na Aruba mirando e hecho cu ta menos cu shete persona ta gana un suma cu ta mas halto, nan ta haya cinco aña pa por haci e adaptacion aki…”, el a bisa.
Ademas, el a señala cu promer minister a informa Hulanda di e desaroyo aki, pero Hulanda no ta comparti e mesun opinion cu Gobierno di Aruba y ta keda insisti cu mester cambia ley na Parlamento. Gobierno ta di opinion cu esaki ta contra principionan democratico di un pais unda cu despues di analisa tur esaki nan a tuma e decision finalmente di paga e 5% back.


text:
Constelacion
Minister President hunto cu su siete ministernan ta forma e ‘gabinete’. E gabinete complementa cu Gobernador ta forma gobierno. Gobierno ta stipula e maneho pa e pais y Parlamento ta controla. Ademas Gobierno di Aruba ta nombra un Minister Plenipotenciario na Hulanda.
Ministro Plenipotenciario ta atende e interes di Aruba na Hulanda y e ta miembro di Conseho di Ministro di Reino pero no di e kabinete na Aruba. Contrario na Hulanda, Aruba no conoce secretario di estado. Entrante 20 di september 2021 e constelacion di e kabinete ta como lo siguiente:
Gobierno
Gobernador di Aruba ta e representante di e hefe di estado Hulandes (actualmente Rey Willem-Alexander). Su funcion ta parti den dos: e ta atende interes di Reino y e ta cabes di Gobierno di Aruba. Sinembargo e no ta forma parti di e gabinete Arubiano. Ora cu ta menciona Gobernador como hefe di Gobierno di Aruba ta referi na Gobernador como organo di e pais Aruba. Den su otro funcion nos ta referi na Gobernador como un organo di Reino. Den tur dos funcion Gobernador mescos cu e Rey tin inmunidad y no por demanda nan. Nunca nan por aparece dilanti di huez. Durante formacion di gobierno, Gobernador ta hunga un rol importante. Hefe di estado Hulandes ta nombra Gobernador pa un periodo di seis aña. Na final di e periodo por prolonga e nombracion solamente pa un periodo mas di seis aña (pues maximo di diesdos aña).
Ta nombra Gobernador pa medio di un Decreto di Reino (K.B.) despues cu Gobierno di Aruba a entrega un proposicion. Un K.B. ta un decision di gobierno di Reino y e Rey ta firma esaki hunto cu un of mas ministro di Reino. Prome cu e periodo di seis aña di e Gobernador pasa, por bolbe nombr’e como Gobernador. Gobernador ta huramenta dilanti di e Rey ora cu e asumi su cargo. Esaki ta sosode na Hulanda. Na Aruba ta celebra e nombramento cu un reunion solem di Parlamento, na unda Gobernador ta entrega un copia di e decreto di su nombramento. Asina su nombramento ta bira conoci pa henter comunidad Arubiano.
Ta nombra Gobernador pa medio di un Decreto di Reino (K.B.) despues cu Gobierno di Aruba a entrega un proposicion. Un K.B. ta un decision di gobierno di Reino y Rey ta firma esaki hunto cu un of mas ministro di Reino. Prome cu e periodo di seis aña di e Gobernador pasa, por bolbe nombr’e como Gobernador pa e proximo seis aña. Gobernador ta huramenta dilanti di Rey ora cu e asumi su cargo. Esaki ta sosode na Hulanda. Na Aruba ta celebra e nombramento cu un reunion solem di Parlamento, na unda Gobernador ta entrega un copia di e decreto di su nombramento. Asina su nombramento ta bira conoci pa henter comunidad Arubiano.
Minister
Parlamento ta nombra e ministernan pa mesun periodo legislativo di Parlamento. Ta depende di e resultado di eleccion si mesun mimister lo bolbe ser nombra.
Tanto e nombramento como e retiro di minister ta sosode pa medio di un decreto nacional. Fuera cu Gobernador ta firma e decreto nacional, Minister President tambe ta firma (contra firma). Ora di un eleccion nobo e procedura ta cana un tiki otro. Gobernador y e Minister President nobo ta firma e decreto nacional cu ta retira Minister President saliente y cu alabes ta nombra su sucesor. Pues e Minister President nobo ta firma su mesun decreto di nombramento y e decreto di retiro di su antecesor.
Tur minister hunto ta forma Conseho di Minister. Constitucion di Aruba ta permiti pa nombra un maximo di nuebe minister. Minister President ta fungi como e presidente di Conseho di Minister. Constitucion di Aruba ta haci mencion tambe di e funcion di Minister President explicitamente. Conseho di Minsiter ta e organo central cu ta hiba e maneho general di e Pais. Minister President ta haci esaki conoci na comunidad.
Bo mester tin por lo menos 25 aña di edad pa bo por bira minister. Tambe bo mester tin e nacionalidad Hulandes y bo no por ta exclui di e derecho di voto. Ademas un minister no por ta na e mesun tempo entre otro Gobernador interino, tampoco miembro di Conseho di Consulta ni un empleado publico activo of hues.
Por pasa cu un minister no ta sinta e periodo completo di cuatro aña. Esta e por tuma su retiro of por oblig’e pa baha como minister. Retiro boluntario ta semper posibel. Retiro obligatorio ta sosode pa medio di un mocion di desconfiansa di Parlamento. Esaki por sosode den caso cu segun Parlamento e minister a haci fout(nan) grave. E minister tin obligacion pa responsabilisa su mes na e representacion di pueblo (Parlamento).


text:
Break Up Make Up
Despues di su ultimo single “Shisha” i despues di a figura tambe riba e e vershon sumamente popular di Titorasz “Mane mi ke”, awoki Mason a release algu mas pe ladies nan. E kansion nobo aki “Break Up Make Up” ta algu ku basta pareha ta pasa aden. Hopi bia dos persona no ta klop ku otro perfektamente pero toch nan ta jena otro su bashi riba sierto aspekto nan. Ta bin pleitamentu I hasimentu bon bek. E single aki a ser lansa e siman aki despues di hopi petishon di Mason su fanatikonan via di social media, i awoki e ta available na tur radio stashon popular.